Tak mengapa Umno kehilangan kerajaan Melaka, kata Zahid

Presiden Umno Ahmad Zahid Hamidi berkata tidak mengapa bagi beliau kehilangan kerajaan negeri yang dikuasai oleh partinya berikutan penarikan sokongan terhadap kepimpinan Ketua Menteri Sulaiman Md Ali oleh empat Ahli Dewan Undangan Negeri (Adun) termasuk dua daripada Umno.Sebaliknya beliau mencadangkan supaya Dewan Undangan Negeri (DUN) dibubarkan dan pilihan raya baru diadakan.“Saya tidak mengapa kehilangan kerajaan negeri dikuasai parti saya. Tapi tunggulah saya fikir elok diadakan pilihan raya negeri supaya DUN Melaka dibubarkan.“Kita beri mandat semula kepada rakyat untuk pilih mana kerajaan terbaik mentadbir negeri dan negara kita, insya-Allah,” katanya ketika membahaskan usul Rancangan Malaysia Ke-12 (RMK12) di Dewan Rakyat hari ini.Menurut Ahli Parlimen Bagan Datuk itu mandat seeloknya diserahkan semula kepada rakyat untuk memilih kerajaan baru bagi Melaka berikutan krisis politik yang berlaku di negeri itu.Empat Adun yang mengumumkan hilang kepercayaan dan menarik sokongan terhadap kepimpinan ketua menteri itu ialah Idris Haron (BN-Sungai Udang), Nor Azman Hassan (BN-Pantai Kundor), Noor Effandi Ahmad (Bersatu-Telok Mas) dan Norhizam Hassan Baktee (Bebas-Pengkalan Batu).Kerajaan negeri pimpinan Barisan Nasional (BN) sebelum ini diwakili 17 Adun yang terdiri daripada 14 (Umno), dua (Bersatu) dan satu Bebas manakala pembangkang mempunyai 11 kerusi iaitu tujuh (DAP), dua (PKR) dan dua (Amanah).Beikutan penarikan sokongan empat Adun itu kerajaan kepimpinan Sulaiman kini mempunyai sekadar 13 kerusi daripada 28 kerusi DUN, secara teknikal beliau kehilangan majoriti di DUN untuk terus menerajui kerajaan Melaka.


Saman Najib terhadap kerajaan adalah salah guna proses mahkamah, kata AGC

Kerajaan Malaysia mendakwa saman RM1.9 juta yang dikemukakan Najib Razak terhadap kerajaan dan bekas peguam negara Tommy Thomas adalah satu tindakan yang menyalahgunakan proses mahkamah dan wajar dibatalkan.Saman terbabit berkaitan dakwaan bekas perdana menteri itu bahawa Thomas melanggar kuasa dalam jawatan awam apabila mendakwanya di mahkamah dengan tuduhan membabitkan dana 1Malaysia Development Berhad (1MDB).Dalam afidavit jawapan difailkan kerajaan bagi membatalkan saman Najib yang diikrarkan oleh timbalan pendakwa raya Ahmad Akram Gharib, menyatakan bahawa tuntutan saman sivil Najib itu adalah satu serangan sampingan terhadap perbicaraannya di mahkamah jenayah.“Saya sesungguhnya percaya tindakan plaintif (Najib) ini menyalahgunakan proses mahkamah bertujuan sebagai serangan sampingan terhadap pertuduhan jenayah terhadapnya, yang dibuat dalam bidang kuasa berbeza (mahkamah sivil),” kata Akram dalam afidavit itu yang difailkan Jabatan Peguam Negara (AGC) yang mewakili kerajaan.Menurutnya, dakwaan Najib bahawa terdapat perkembangan baru dalam skandal penyelewengan dana 1MDB, perlu dibangkitkan dalam perbicaraan jenayah dan bukannya melalui saman.Pada 22 Oktober tahun lepas Najib memfailkan saman terhadap Thomas dan kerajaan berhubung dakwaan menyalahgunakan kuasa untuk mendakwanya dalam kes 1MDB, International Petroleum Investment Company (IPIC), salah guna kuasa dan pengubahan wang haram, dan menuntut ganti rugi lebih RM1.9 juta.Ahli Parlimen Pekan itu mendakwa pertuduhan-pertuduhan yang dikenakan terhadapnya, sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.Beliau mendakwa, pada 2015, Thomas telah bertemu dengan Dr Mahathir Mohamad untuk membincangkan kesalahan-kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.Sementara itu, Thomas dalam afidavit jawapannya pada 3 Februari lepas, menegaskan beliau menetapkan pertuduhan berkaitan 1MDB terhadap Najib selepas yakin bahawa ada kes yang kukuh.Beliau berkata Suruhanjaya Pencegahan Rasuah Malaysia (SPRM) sudah menyiasat dan menyediakan kertas siasatan mengikut undang-undang dan amalan sedia ada.“Itulah sahaja pertimbangannya… Dakwaan bahawa saya membentuk pendapat mengenai Najib sudah bersalah sebelum saya memegang jawatan sebagai Peguam Negara lagi, adalah tidak benar. Beliau berkata dalam apa jua keadaan, ia juga tidak relevan dengan kuasa budi bicaranya (untuk menjalankan atau memberhentikan apa-apa prosiding mengenai suatu kesalahan) di bawah Perkara 145 (3) Perlembagaan Persekutuan.“Begitu juga dalam apa jua keadaan, pendapat peribadi saya tidak relevan dengan penggunaan budi bicara saya untuk menetapkan pertuduhan terhadap beliau, salah satunya di mana beliau sudah didapati bersalah oleh Mahkamah Tinggi, dan disahkan oleh Mahkamah Rayuan,” dakwa Thomas.Mahkamah Tinggi menetapkan 15 April untuk pengurusan kes itu.


Kerajaan Pakistan larang Imran Khan adakan protes di Islamabad

Kerajaan Pakistan tidak membenarkan bekas perdana menteri Imran Khan untuk menganjurkan perhimpunan besar-besaran di Islamabad pada Rabu.Menteri Dalam Negeri Rana Sanaullah Khan pada sidang media di Islamabad berkata Imran mahu menyebarkan “kekacauan” dan kerajaan bertekad untuk menghalang parti Tehreek-e-Insaf (PTI) daripada mengadakan protes.“Kerajaan persekutuan sudah memutuskan untuk tidak membenarkan PTI mengadakan perarakan di Islamabad,” tulisnya di Twitter.Sementara itu Imran ketika bercakap kepada media di bandar Peshawar, berkata perarakan untuk “kebebasan sebenar” tetap diadakan seperti dirancang dan beliau sendiri akan mengetuai perarakan dari wilayah Khyber Pakhtunkhwa (KPK).PTI yang kehilangan kuasa menerusi undi tidak percaya pada April mendesak tarikh pilihan raya baru diadakan segera.Imran mengajak orang ramai berhimpun di Islamabad walaupun tindakan keras dikenakan ke atas anggota PTI.“Ia adalah detik penentuan buat Pakistan,” kata Imran sambil menyeru penyokongnya agar tidak gentar dengan “kerajaan import” Perdana Menteri, Shehbaz Sharif.“Semua rakyat mesti bersedia untuk berkorban demi kebebasan sebenar,” kata Imran yang mendakwa penyingkirannya adalah sebahagian daripada plot kuasa luar untuk mengawal hal ehwal Pakistan.Kerajaan Parti Rakyat Pakistan (PPP) di wilayah Sindh dan pentadbiran Liga Muslim Pakistan-Nawaz (PML-N) di Punjab turut mengumumkan sekatan ke atas perhimpunan awam, sebagai sebahagian usaha untuk menggagalkan perarakan itu.Biarpun PTI tewas dalam perebutan kuasa di Punjab baru-baru ini, namun parti itu masih mentadbir Khyber Pakhtunkhwa, wilayah penting untuk kempen politik Imran.Dijangkakan sebilangan besar rakyat akan berarak bersama Imran dari wilayah Khyber Pakhtunkhwa menuju ke Islamabad.


Kerajaan saran pencarum guna wang KWSP sebagai cagaran pinjaman bank

Kerajaan bercadang memperkenalkan kaedah yang membenarkan pencarum Kumpulan Wang Simpanan Pekerja (KWSP) membuat pinjaman bank dengan menggunakan wang caruman di agensi itu sebagai kolateral atau cagaran kepada bank.
Perdana Menteri Anwar Ibrahim berkata bagaimanapun kaedah itu hanyalah bagi mereka yang benar-benar terdesak dan memerlukan wang.
“Pada prinsipnya saya tidak setuju pengeluaran khas dana simpanan persaraan rakyat.
“Bagaimanapun, saya akan pastikan supaya KWSP memberikan ruang bagi pencarum yang mempunyai wang dan dalam keadaan terdesak untuk pinjam daripada bank dengan kolateral atau jaminan cagaran daripada wang KWSP,” katanya ketika menggulung perbahasan Rang Undang-Undang Perbekalan 2023 di Dewan Rakyat semalam.
Anwar berkata ia merupakan langkah terbaik yang boleh dilakukan sekarang memandangkan ketika ini banyak negara yang memberikan kelonggaran seperti pengeluaran dana persaraan telah menghentikan atau membatalkan kemudahan itu.
Anwar turut membidas sikap pembangkang yang membawa hujah menggambarkan seolah-olah kerajaan bersifat menindas.
Beliau berkata pemberian dan bantuan kewangan kepada negeri termasuk yang ditadbir pembangkang turut meningkat pada tahun ini berbanding terdahulu.
“Kelantan RM351.5 juta, Terengganu RM411.1 juta, Perlis RM154 juta. Lepas tu nak banding dengan Sabah dan Sarawak.
“Tak adil nak banding dengan Sabah, Sarawak sebab mereka masuk bersama Malaysia kemudian, kawasan-kawasan desa jauh ketinggalan, jauh lebih teruk dari kawasan miskin.
“Ini bukan soal kepentingan politik, saya konsisten dalam hal ini. Kalau kita belanja RM10 juta, kita kena tambah RM100 juta di Sabah dan Sarawak,” katanya.
Beliau berkata kerajaan juga memberikan peruntukan pembangunan keseluruhan RM6.2 bilion kepada Kedah, Kelantan, Terengganu dan Perlis pada tahun ini.
Rang Undang-Undang Perbekalan 2023, yang merupakan belanjawan pertama di bawah kepimpinan Anwar, kemudian diluluskan di peringkat dasar setelah dibahaskan selama enam hari bermula 27 Feb lepas dan sesi penggulungan oleh setiap kementerian.
Belanjawan 2023, yang dibentangkan Anwar pada 24 Februari lepas, memperuntukkan sejumlah RM388.1 bilion dengan RM289.1 bilion untuk belanja mengurus dan RM99 bilion untuk belanja pembangunan termasuk RM2 bilion simpanan luar jangka.
Menurut takwim di laman Parlimen, rang undang-undang itu akan dibahas di peringkat jawatankuasa selama 10 hari bermula Isnin depan.


Bekas paderi dihukum penjara 30 tahun kes amang seksual kanak-kanak

Mahkamah Agung Sepanyol pada Selasa menjatuhkan hukuman penjara 30 tahun kepada bekas paderi kerana melakukan amang seksual terhadap tujuh kanak-kanak bawah umur di sebuah sekolah asrama Katolik sedekad lalu ketika dia bekerja sebagai tutor mereka.
Dakwaan penderaan kanak-kanak oleh paderi Katolik dan kemungkinan penyembunyian jenayah itu oleh gereja telah timbul sejak beberapa bulan kebelakangan ini di Sepanyol, beberapa tahun selepas skandal serupa menggegarkan gereja di negara lain seperti AS, Ireland dan Perancis.
Pegawai gereja tidak memberikan ulasan segera mengenai perkara tersebut.
Bekas paderi itu juga menafikan salah laku jenayah yang sama sebelum ini.
Pihak berkuasa agama di wilayah Ciudad Real menggugurkan jawatan paderi itu pada 2019 dan melaporkan kes itu kepada pendakwa raya selepas siasatan dalaman dilakukan.
Dalam keputusannya, mahkamah berkata paderi itu menyalahgunakan kedudukannya untuk menyentuh kemaluan kanak-kanak lelaki secara tidak wajar, contohnya ketika berpura-pura bermain di kolam renang, atau di dalam bilik persendirian dengan alasan "rawatan" perubatan.
Mahkamah memutuskan sentuhan itu adalah “jelas bersifat seksual".
Mahkamah turut mengarahkan lelaki itu membayar denda sebanyak 52,920 euro dan pampasan sebanyak 2,000 euro kepada setiap mangsa.
Pada Disember, Akhbar El Pais melaporkan lebih 1,200 kes dakwaan berkait penderaan dilakukan paderi dalam tempoh tujuh dekad, di mana parlimen Sepanyol mengarahkan siasatan dijalankan.
Pada Selasa, pegawai penyiasat parlimen, Angel Gabilondo berkata bahawa pejabatnya telah membantu 201 mangsa, yang kebanyakannya lelaki selepas dua bulan pertama siasatan dijalankan.
Menurut Gabilondo, hasil siasatan akan dibentangkan kepada parlimen.
"Kami berpuas hati dengan bilangan saksi yang tampil dan dengan jumlah mangsa yang bertemu dengan kami, namun apa yang lebih penting dan membimbangkan kami, bukan jumlah bilangan itu, ia adalah untuk mendengar mangsa dengan penuh hormat, serius dan secara rahsia," katanya.
Pada awal tahun ini, Gereja Katolik Sepanyol berkata pihaknya amat sedih dengan kes penderaan melibatkan kanak-kanak dan akan bekerjasama dengan pihak berkuasa secara telus, selain memberikan bantuan dan ganti rugi kepada mangsa.


Jangkitan baru catat 433 kes, tiada kematian direkodkan

433 kes baru Covid-19 direkodkan semalam menjadikan jumlah keseluruhan sebanyak 5,028,223 kes.
Sebanyak 500 pesakit turut dilaporkan sembuh, menjadikan jumlah keseluruhan kes sembuh sebanyak 4,979,668.
Ketika ini, 11,696 kes aktif direkodkan di mana 11,084 atau 94.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 581 (5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 31 kes dan 21 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,859 orang.


Mahkamah benar permohonan pendakwaan cabar kredibiliti saksi kes rasuah Zahid

Mahkamah Tinggi Kuala Lumpur hari ini membenarkan permohonan pihak pendakwaan untuk mencabar kredibiliti saksi ketiga dalam perbicaraan kes rasuah Ahmad Zahid Hamidi melibatkan Yayasan Akalbudi (YAB).
Hakim Collin Sequerah berkata Seksyen 155 Akta Keterangan 1950 membenarkan prosiding mencabar kredibilti itu dimulakan sebagaimana dipohon pendakwaan.
“Seksyen ini tidak menyentuh sama ada dokumen-dokumen (kenyataan yang dirakamkan SPRM) adalah diklasifikasikan sebagai rahsia rasmi atau sebaliknya. Jadi keputusan mahkamah ini ialah saya membenarkan prosiding ini untuk dimulakan,” katanya.
Terdahulu, timbalan pendakwa raya Raja Rozela Raja Toran berkata pihaknya akan memulakan prosiding  terhadap Pengarah Syarikat Pembinaan Teknik Sempurna Sdn Bhd, Jefri Jamil, yang merupakan saksi ketiga pembelaan menurut Seksyen 155 Akta Keterangan 1950.
“Kebolehpercayaan saksi boleh dicabar dalam kaedah berikut oleh pihak yang terjejas atau dengan persetujuan mahkamah dengan bukti kenyataan sebelum ini tidak konsisten dengan mana-mana bahagian buktinya yang bercanggah dengan keterangan (saksi) yang diberikan kepada Suruhanjaya Pencegahan Rasuah Malaysia (SPRM) pada 2018,” katanya.
Raja Rozela membuat permohonan itu semasa menyoal balas Jefri, apabila dia menyatakan telah memberikan kenyataan kepada SPRM pada 2018 tetapi tidak dapat mengingati kandungannya.
Bagaimanapun, peguam Hisyam Teh Poh Teik yang mewakili Zahid membantah permohonan itu dan memberitahu kenyataan Jefri diklasifikasikan sebagai sulit mengikut Akta Rahsia Rasmi (OSA) pada 2 Mac, 2021.
“Pihak pendakwaan tidak boleh memulakan prosiding sehingga dokumen itu telah diubah statusnya. Kami telah memohon untuk mendapatkan dokumen itu tetapi ditolak mahkamah kerana ia diklasifikasikan di bawah OSA,” katanya.
Zahid, 69, berdepan 47 pertuduhan iaitu 12 pertuduhan pecah amanah jenayah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit milik YAB.
Prosiding diteruskan tengah hari ini.


Presiden Guatemala terselamat dalam serangan bersenjata

Presiden Guatemala Alejandro Giammattei terselamat selepas penyerang bersenjata melepas tembakan ke arah konvoinya dalam kejadian yang berlaku di bandar Huehuetenango, lapor Agensi Anadolu memetik media tempatan pada Ahad.
Beberapa orang turut cedera dalam kejadian yang berlaku pada Sabtu itu, kata pegawai.
Berlaku pertempuran antara pengiring tentera yang mengawal rombongan presiden dan penyerang.
Siasatan terperinci telah dilancarkan bagi mengenal pasti dalang kejadian itu.


PLUS aktifkan laluan 'SmartLane', bantu lancarkan aliran trafik selepas cuti Aidilfitri

PLUS Malaysia Berhad (PLUS) akan mengaktifkan ‘SmartLane’, iaitu pembukaan sementara lorong kecemasan di laluan-laluan tertentu yang kritikal di lebuh raya bagi melancarkan aliran trafik berikutan berakhirnya cuti persekolahan dan cuti Hari Pekerja antara 29 April dan 1 Mei.
Ketua Pegawai Operasi PLUS, Zakaria Ahmad Zabidi berkata SmartLane diaktifkan di dua laluan di Lebuhraya Utara Selatan menghala ke utara iaitu antara Persimpangan Port Dickson hingga Persimpangan Seremban antara KM260.0 hingga KM263.1 (Arah Utara) dan Persimpangan Senai Utara hingga Persimpangan Kulai antara KM19.0 hingga KM27.0 (Arah Utara) sepanjang cuti perayaan ini.
Beliau berkata pelaksanaan SmartLane di dua laluan di wilayah selatan tersebut menerima maklum balas yang positif dan disambut baik oleh pengguna lebuh raya kerana inisiatif ini dapat membantu mengurangkan kesesakan.
“Ketika laluan ‘SmartLane’ ini diaktifkan, pengguna lebuh raya dibenarkan memasuki dan memandu di laluan kecemasan untuk sementara sebagai langkah untuk menambah kapasiti laluan terbabit sebelum diarahkan untuk masuk semula ke laluan utama lebuh raya bagi meneruskan perjalanan mereka.
“Bagaimanapun, pengguna lebuh raya dilarang sama sekali menggunakan bahu jalan/laluan kecemasan di lokasi-lokasi lain di mana tiada laluan ‘SmartLane’ diaktifkan,” katanya dalam kenyataan hari ini.
Selain itu,  Zakaria berkata PLUS juga mengenal pasti lokasi lain bagi pengaktifan laluan SmartLane ini iaitu laluan Gua Tempurung - Gopeng antara KM306.7 hingga KM297.0 (Arah Utara), Slim River - Sungkai antara KM367.3 hingga KM354.1 (Arah Utara) dan Rawang - Sungai Buaya antara KM439.9 – KM435.5 (Arah Utara).
Bagaimanapun, pengaktifan laluan SmartLane di lokasi-lokasi tersebut bergantung kepada keadaan trafik semasa dan kebenaran daripada pihak berkuasa pada waktu dan tempoh tertentu sebelum ia dilaksanakan.
“Pengguna lebuh raya boleh mengenal pasti laluan ‘SmartLane’ melalui papan tanda laluan ‘SmartLane’ serta pengawal trafik yang ditempatkan di lokasi terbabit atau merujuk laman media sosial PLUS di Facebook dan Twitter PLUSTrafik,” katanya.
SmartLane dilaksanakan PLUS dengan kerjasama polis, Jabatan Pengangkutan Jalan (JPJ) dan Lembaga Lebuhraya Malaysia (LLM).


KPM cadang wajibkan pendidikan peringkat sekolah menengah

Kementerian Pendidikan (KPM) sudah menyerahkan draf cadangan kepada pejabat Peguam Negara untuk mewajibkan pendidikan di peringkat sekolah menengah, Dewan Negara diberitahu hari ini.
Menteri berkenaan Fadhlina Sidek berkata ia adalah komitmen kementerian untuk memastikan tiada anak-anak yang tercicir pendidikan sama ada di peringkat sekolah rendah mahupun menengah.
“Ketika ini, berdasarkan Dasar Pendidikan Wajib di bawah Akta Pendidikan 1996 hanya setakat Darjah 6 sahaja. Tetapi (menerusi) komitmen KPM, kita panjangkan dan sebar luaskan (perkara ini),” katanya pada sesi soal jawab lisan.
Beliau menjawab soalan tambahan Senator R. Nelson yang ingin tahu bilakah KPM akan mewajibkan pelajaran di peringkat sekolah menengah untuk memastikan pelajar tidak tercicir selepas tamat sekolah rendah.
Akta Pendidikan 1996 melalui Seksyen 29A(2) mewajibkan ibu bapa menghantar anak mereka mengikuti pelajaran rendah selama enam tahun dan sekiranya gagal, ibu bapa boleh didenda tidak melebihi RM5,000 atau penjara tidak lebih enam bulan atau kedua-duanya sekali.
Fadhlina berkata ketika ini KPM mengambil pendekatan untuk menangani perkara itu dengan mengadakan program Sekolah Model Khas Komprehensif K9 dan K11.
Beliau berkata program K9 adalah untuk memastikan anak-anak tidak tercicir daripada Darjah 1 hingga Tingkatan 3, manakala K11 akan memastikan anak-anak akan terus berada di sekolah daripada Darjah 1 hingga Tingkatan 5.


Mengapa undang-undang kawal selia dana politik penting?

Ketiadaan undang-undang khusus untuk mengawal pemberian dana politik menimbulkan kesukaran bagi badan penguatkuasa seperti Suruhanjaya Pencegahan Rasuah Malaysia (SPRM) untuk menentukan sama ada wang atau sumbangan yang diterima ahli politik sememangnya bertujuan menyokong perjuangan parti mereka atau rasuah, kata pakar undang-undang.
Bercakap kepada MalaysiaNow, Haidar Dziyauddin berkata, disebabkan situasi ini, mana-mana parti politik boleh menerima sebarang sumbangan dengan jumlah tanpa had.
Malah, amalan yang tidak terkawal ini dilihat memberi ruang kepada aktiviti meragukan atau digunakan sebagai cara untuk "menghalalkan" sumbangan dan penggunaan dana.
Bagaimanapun, katanya, walaupun pihak berkuasa boleh mengambil tindakan pemula kerana wujud kesangsian terhadap aktiviti pengumpulan wang dalam akaun, ini tidak bermakna kes tersebut akan disabitkan di mahkamah.
"Malah, terdapat beberapa kes di mahkamah yang mana dana politik dijadikan alasan untuk membersihkan pengumpulan wang yang terdapat dalam akaun peribadi mereka," katanya kepada MalaysiaNow.
"Apa yang diperlukan adalah saksi yang mengaku memberi sumbangan tersebut dengan bukti transaksi untuk tujuan dana politik."
Isu berkaitan dana politik sebelum ini menarik perhatian ramai apabila terdapat beberapa laporan  mengaitkan pemimpin-pemimpin parti politik termasuk bekas perdana menteri, Najib Razak apabila mereka disiasat susulan penemuan wang tunai yang begitu banyak oleh pihak berkuasa di rumah atau akaun bank mereka.
Seperti contoh, pada Mei 2018, polis menyita wang tunai berjumlah RM114 juta di Pavilion Residence kerana wang itu disyaki mempunyai kaitan dengan dana 1MDB.
Bagaimanapun, pada Mei 2021, Mahkamah menolak permohonan kerajaan untuk melucut hak wang tunai tersebut kerana tiada bukti mengaitkan wang itu dengan 1MDB atau aktiviti jenayah.
Malah, Najib turut menjelaskan bahawa wang tunai tersebut merupakan sumbangan kepada Barisan Nasional (BN) untuk Pilihan Raya Umum ke-14 (PRU14).
Selain kes ini, pemberian dana politik juga disebut dalam kes perbicaraan Presiden Umno Ahmad Zahid Hamidi apabila Bekas Pengarah Ultra Kirana Sdn Bhd (UKSB), Harry Lee Vui Khun, memberitahu mahkamah pada 19 Mei lalu bahawa wang yang diberikan syarikat itu kepada bekas timbalan perdana menteri itu bukan rasuah dan ia merupakan dana politik.
Lee sebelum itu dilaporkan berkata bayaran kepada bekas timbalan perdana menteri itu bermula pada akhir 2014 dengan bayaran S$200,000 sebulan sebelum ia meningkat kepada S$520,000 sebulan pada 2017.
Menurut Haidar yang juga penasihat undang-undang UiTM, pemberian dana politik akan terus berlaku selagi tiada undang-undang yang mengawal perkara itu, malah, pihak terlibat sama ada pemberi atau penerima juga tidak mempunyai tanggungjawab untuk mendedah atau mengistiharkan sumbangan tersebut.
Katanya, ini mencetuskan kebimbangan dalam kalangan masyarakat apabila keadaan ini kemungkinan akan disalah guna untuk meraih kepentingan dan faedah “secara pintu belakang” dan tidak adil.
"Jika ada parti politik memiliki dana dan aset yang banyak di luar kemunasabahan, sudah pasti ia akan menimbulkan pertanyaan dan keraguan.
"Kesangsian masyarakat terhadap kesahan sumber sudah pasti tidak dapat dielak dan orang ramai berhak mengetahui kerana mereka terlibat dalam proses  demokrasi pembentukan kerajaan yang melibatkan kepentingan awam," katanya.
Pada Mei, Perdana Menteri Ismail Sabri Yaakob yang mempengerusikan mesyuarat Jawatankuasa Khas Kabinet Mengenai Anti-Rasuah (JKKMAR) menyifatkan Rang Undang-Undang (RUU) Sumbangan Politik penting kerana tiada peraturan yang mengawal selia pembiayaan politik dan ia dapat mengelak daripada risiko rasuah serta penyalahgunaan kuasa melibatkan ahli politik.
Bagaimanapun, RUU ini masih belum dibawa ke Parlimen memandangkan ia perlu dibincangkan bersama ahli Kabinet terdahulu sebelum berbincang bersama parti politik.
Sementara itu, Haidar berkata, undang-undang ini bukan satu perkara baru kerana ia sudah dipraktikkan di kebanyakan negara-negara lain.
Katanya, Malaysia juga sewajarnya tidak ketinggalan untuk mewujudkan ekosistem yang telus bagi menawan keyakinan masyarakat.
"Selagi wujud kelompong yang menimbulkan kesangsian, ia boleh menghakis keyakinan terhadap pihak pemerintah.
"Tanggapan liar dan tohmahan akan susah dibendung apabila sudah bertunas dalam masyarakat.
"Oleh itu, pihak terlibat perlulah telus dalam perbuatan mereka agar kesangsian masyarakat berubah menjadi keyakinan dan ini boleh dicapai melalui pengenalan undang-undang baru," tambah beliau.


GTA tak bekerjasama dengan PH kerana Melayu tolak DAP, kata Dr Mahathir

Pengerusi Gerakan Tanah Air (GTA) Dr Mahathir Mohamad berkata gabungan itu tidak akan bekerjasama dengan Umno dan Pakatan Harapan (PH) dalam menghadapi Pilihan Raya Umum ke-15 (PRU15) tahun ini.
Menurut bekas perdana menteri itu, musuh utama GTA adalah Umno kerana parti itu disifatkan sebagai "perosak" negara dan menyalahgunakan duit rakyat selain para pemimpinnya yang terlibat dengan kes jenayah.
Sementara usaha untuk menjalin kerjasama dengan PH pula tidak diusahakan kerana GTA ia akan menyebabkan gabungan itu hilang undi Melayu pada pilihan raya yang bakal diadakan.
"PH ini, orang Melayu tak suka DAP. Jadi, kalau kita kerjasama dengan PH mungkin (GTA) hilang undi Melayu," katanya dalam satu sidang media di Putrajaya, hari ini.
Sementara itu, Mahathir memberitahu GTA sedang mempertimbangkan kerjasama dengan Perikatan Nasional untuk melihat sama ada parti-parti komponen gabungan itu selari dengan perjuangannya.
"Kita nak tengok jika mereka sependapat dengan kita atau tidak. Adakah pemimpinnya terlibat dengan jenayah dan sama dasar dan prinsip (GTA).
"Mungkin ada kerjasama."
Sebelum ini, Pengerusi PN Muhyiddin Yassin dilaporkan berkata pihaknya akan meneliti keputusan berhubung kerjasama GTA bagi menghadapi PRU15.
Bagaimanapun, Muhyiddin mengesahkan setakat ini pihak gabungan itu belum menghubunginya bagi membincangkan perkara berkenaan.


Bangunan lama KWSP terbakar lagi

Bangunan Kumpulan Wang Simpanan Pekerja (KWSP) cawangan Jalan Gasing di Kuala Lumpur terbakar sekali lagi selepas kejadian pertama berlaku di bangunan sama lima tahun lalu.
Sinar Harian melaporkan bangunan lama itu dipercayai terbakar kira-kira jam 10.50 pagi tadi.
Sebelum ini, kebakaran dilaporkan berlaku pada Februari 2018 yang turut memusnahkan kira-kira 40% daripada panel mudah terbakar di bahagian luarnya.
Menurut video yang dimuat naik oleh orang awam di media sosial menunjukkan api sedang marak di bahagian depan bangunan.
Menurut Jabatan Bomba dan Penyelamat ketika itu, panel mudah terbakar di bahagian luar bangunan tidak memenuhi piawaian keselamatan.
Tambah jabatan itu kebakaran bermula di luar bangunan berkenaan di mana kerja-kerja penyelenggaraan sedang dijalankan.
Kejadian itu adalah yang pertama di negara ini yang melibatkan panel mudah terbakar.


Kumpulan hak asasi selar kerajaan selepas pencari suaka ditahan, terkorban ketika larikan diri

Kumpulan hak asasi Lawyers for Liberty mempersoalkan tindakan pihak berkuasa yang menahan pelarian etnik Rohingya di depoh imigresen sedangkan mereka sepatutnya dianggap sebagai pelarian dan pencari suaka di dalam negara, mengatakan ia mencerminkan reputasi buruk Malaysia sebagai penyandang kerusi Majlis Hak Asasi Manusia Pertubuhan Bangsa-Bangsa Bersatu.Ia timbul susulan ratusan pelarian Rohingya melarikan diri dari depoh tahanan imigresen di Pulau Pinang awal pagi semalam, di mana enam daripada mereka termasuk dua kanak-kanak terkorban dalam kemalangan ketika cuba menyeberangi lebuh raya.LFL berkata “tiada alasan yang jelas” mengapa begitu ramai dimasukkan ke dalam depoh tahanan sementara sedangkan mereka tidak boleh dihantar pulang ke negara asal mereka mengikut prinsip undang-undang antarabangsa yang tidak membenarkan pencari suaka dihantar pulang:“Isu yang jelas dilihat di sini, dan perlu ditangani adalah pihak berkuasa menahan ratusan etnik Rohingya, yang disifatkan sebagai pelarian dan pencari suaka, di depoh tahanan sementara imigresen.“Prinsip undang-undang (non refoulement) yang melarang mana-mana negara memulangkan individu ke negara di mana mereka berisiko menghadapi penyeksaan, layanan atau hukuman kejam atau tidak berperikemanusiaan atau merendahkan maruah, menyebabkan Rohingya mustahil boleh dihantar pulang ke negara mereka, atau kerajaan mahu melanggar undang-undang antarabangsa,” kata Ketua Penyelaras LFL Zaid Malek dalam satu kenyataan.528 pelarian Rohingya yang melarikan diri dari depoh tahanan sementara di Sungai Bakap mencetuskan usaha pencarian secara besar-besaran melibatkan polis dan badan penguatkuasaan lain.Enam daripada mereka terbunuh ketika cuba menyeberang lebuh raya selepas melarikan diri: dua lelaki, dua wanita, dan dua kanak-kanak.Polis di Pulau Pinang dan Kedah turut menjalankan sekatan jalan raya sebagai sebahagian daripada operasi mencari mereka yang lolos dari tahanan di bawah Akta Imigresen sejak dua tahun lalu. Dalam pada itu, Menteri Dalam Negeri Hamzah Zainudin turut mengarahkan polis dan jabatan imigresen menjalankan “siasatan menyeluruh” berhubung kejadian tersebut, mengatakan Malaysia tidak mengiktiraf status pelarian Rohingya dan kehadiran mereka di negara ini adalah atas dasar kemanusiaan.“Bagi memelihara kedaulatan dan kepentingan rakyat Malaysia, tindakan tegas tanpa kompromi akan diambil kepada mana-mana pihak yang melanggar undang-undang negara,” katanya.LFL turut mengingatkan Putrajaya bahawa kerajaan sepatutnya mematuhi norma dan piawaian antarabangsa, memandangkan Malaysia baru-baru ini dilantik sebagai penyandang kerusi Majlis Hak Asasi Manusia Pertubuhan Bangsa-Bangsa Bersatu.“Tindakan menahan pelarian dan pencari suaka secara pukal sehingga depoh tahanan sementara perlu diwujudkan adalah tindakan yang sangat menjijikkan di mana ia menghilangkan kredibiliti kerajaan dalam majlis (PBB) itu, lebih-lebih lagi apabila kanak-kanak juga dilaporkan turut ditahan,” kata Zaid.“Tanggungjawab terhadap kejadian yang menyayat hati ini terletak di bahu kerajaan, yang dengan sengaja mengabaikan nasihat NGO dan pihak berkepentingan sekali gus meneruskan tindakan memenjarakan pelarian dan pencari suaka ke dalam pusat tahanan yang sesak.“Darah etnik Rohingya yang maut semasa dalam pelarian, termasuk dua kanak-kanak, berada di tangan kerajaan.”


Persoalan berhubung peranan kerajaan ketika sektor swasta tunjangi projek mega

Pakar membincangkan kebaikan dan keburukan penglibatan sektor swasta dalam program berskala besar seperti inisiatif Menu Rahmah untuk makanan mampu milik dan projek Kereta Api Berkelajuan Tinggi (HSR) yang bertujuan menghubungkan Kuala Lumpur dan Singapura.
Malaysia secara tradisinya mengambil pendekatan "kerajaan besar" untuk perkara sedemikian, dengan Putrajaya secara aktif menjalankan perniagaan melalui syarikat berkaitan kerajaan.
Bagaimanapun di bawah Menu Rahmah, yang mana makanan dijual pada harga serendah RM5, kedai yang mengambil bahagian perlu menanggung kos menyediakan makanan itu sendiri, secara sukarela tanpa campur tangan kerajaan.
Kementerian Perdagangan Dalam Negeri dan Kos Sara Hidup yang menerajui inisiatif itu baru-baru ini berkata pihaknya sedang membincangkan pemberian insentif kepada pengusaha kedai makanan yang menyediakan hidangan Menu Rahmah kepada pelanggan.
Sementara itu, pengkritik terus menyatakan keraguan tentang kemampanan program itu, dengan beberapa restoran juga mengatakan mereka tidak dapat menampung kos operasi tanpa bantuan luar.
Pakar ekonomi Ahmed Razman Abdul Latiff berkata sektor swasta akan terus mengambil bahagian dalam inisiatif Menu Rahmah selagi ia boleh meraih sedikit faedah, sambil menambah bagaimanapun ia memerlukan sokongan kerajaan dari segi promosi.
"Kerajaan mesti terus mempromosi dan menyokong inisiatif itu serta memastikan perniagaan swasta dan orang ramai terus mendapat manfaat daripada program sedemikian," kata Razman dari Putra Business School.
Penganalisis Adilah Zafirah dari badan pemikir Iris Institute senada dengan Ramzan.
Beliau berkata walaupun Menu Rahmah bergantung kepada penyertaan secara sukarela, ia juga merupakan pemasaran yang baik untuk kedai makanan yang mengambil bahagian.
"Tetapi beberapa perniagaan kecil memohon subsidi kerana ia tidak mampan untuk mereka," tambahnya.
Dari segi projek infrastruktur, Menteri Pengangkutan Anthony Loke baru-baru ini berkata kerajaan terbuka untuk mengadakan semula projek HSR yang dibatalkan pada Januari tahun lepas selepas Malaysia dan Singapura gagal mencapai persetujuan mengenai perubahan yang dicadangkan Malaysia sebelum perjanjian projek itu luput pada 31 Disember 2020.
Beliau berkata Putrajaya terbuka kepada cadangan berhubung perkara itu selagi projek itu tidak dibiayai oleh kerajaan.
“Kami terbuka kepada sebarang cadangan daripada pihak swasta selagi ia tidak dibiayai oleh kerajaan,” katanya.
Mengulas kenyataan Loke, Adilah berkata kerajaan sudah pun menanggung beban kewangan yang berat.
"Sejak 1998, perbelanjaan kita melebihi pendapatan," katanya.
"Walaupun kerajaan mahu melabur dalam infrastruktur, namun ada kekangan."
Bagaimanapun menyentuh soal penglibatan sektor swasta ia mencetuskan kebimbangan, antara lain berkenaan tanda harga yang akan ditetapkan sama ada ia berpatutan atau tidak.
KLIA Express misalnya yang dikendalikan oleh YTL Corporation Bhd menawarkan tiket berharga RM55 untuk perjalanan sehala.
"Sektor swasta, sudah tentu, mengharapkan pulangan ekonomi," kata Adilah.
Razman dalam pada itu menekankan faktor yang tidak dapat diselesaikan dalam projek rel seperti pengguna sasarannya, hubungan dengan KLIA serta pengurusan rel dan darat di kedua-dua negara.
"Sekiranya sektor swasta dapat menyelesaikan isu ini, kerajaan harus menyokong pelaburan swasta," katanya sambil menambah ia akan mengelakkan kos pembiayaan yang tinggi.
“Tiada isu sama ada harga tiket mahal atau tidak kerana terdapat banyak pilihan perjalanan antara Kuala Lumpur dan Singapura,” tambahnya.


Malaysia rekod 95% dewasa lengkap divaksinasi

Sebanyak 95% atau 22,228,388 individu bagi populasi dewasa di negara ini telah lengkap menerima dos vaksin Covid-19, setakat 11.59 malam tadi.Menurut data kementerian kesihatan (KKM) melalui laman CovidNow, sejumlah 97.6% atau 22,828,481 individu bagi populasi dewasa pula telah menerima sekurang-kurangnya satu dos vaksin.Sementara, sebanyak 75.5% atau 24,642,379 individu di negara ini telah lengkap diberi vaksin Covid-19.Dalam pada itu, 116,642 dos suntikan vaksin diberikan semalam melibatkan 30,700 suntikan dos lengkap, 7,877 menerima dos pertama dan 78,065 pula mendapat suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 50,656,181.Setakat semalam sebanyak 2,413,991 atau 76.7% individu remaja berusia 12 hingga 17 tahun telah lengkap divaksin, manakala 86.5% atau 2,722,418 individu telah menerima sekurang-kurangnya satu dos vaksin.Selain itu, jumlah kumulatif dos penggalak pula kini sebanyak 644,664.


Malaysia, Singapura dalam proses iktiraf sijil vaksinasi Covid-19

Kerajaan Malaysia dan Singapura kini dalam usaha untuk mengiktiraf sijil vaksinasi Covid-19 masing-masing bagi memudahkan pergerakan rentas sempadan antara kedua-dua negara.Pengerusi Majlis Pemulihan Negara (MPN) Muhyiddin Yassin berkata beliau baru-baru ini berhubung dengan Perdana Menteri Singapura Lee Hsien Loong bagi membincangkan perkara itu, dan pada dasarnya republik itu bersetuju.Beliau berkata buat masa ini Singapura agak berhati-hati untuk membuka sempadan antarabangsanya kerana kes Covid-19 dan proses vaksinasi kedua-dua negara masih belum selesai.“Rakyat Malaysia mahu ke Singapura dan (rakyat) mereka juga mahu ke sini, ini kerana hubungan kedua-dua negara ini begitu rapat apabila ada sahaja urusan termasuk perniagaan yang berlaku setiap hari.“Dan apabila ia (sempadan) tidak dapat dibuka, ia menjadi masalah besar,” katanya kepada pemberita selepas Mesyuarat Bersama Pimpinan Parti Pribumi Bersatu Malaysia (Bersatu) Negeri Johor di Pejabat Bersatu Bahagian Pagoh, dekat Muar, hari ini.Sehingga kini aktiviti rentas sempadan kedua-dua negara yang dibenarkan hanyalah yang membabitkan lori dan treler yang dibenarkan, setelah mendapat suntikan vaksin di Singapura.Muhyiddin berkata sekiranya perkara itu dapat diperhalusi dan mendapat persetujuan (pengiktirafan) Singapura, ia akan turut membuka peluang perbincangan melibatkan sempadan di negara lain termasuk juga Thailand.“Sekarang ini dalam mana-mana peringkat mesyuarat kita akan berbincang waktu sempadan negara kita, bila ia boleh dibuka, sama ada kepada pelancong luar mahu pun rakyat kita sendiri.“Kita juga akan meneliti daripada data dan sains serta pandangan daripada pakar-pakar termasuk di peringkat kementerian kesihatan, serta soal keselamatan sempadan di bawah kementerian dalam negeri,” kata beliau.Muhyiddin berkata demikian ketika ditanya sama ada isu rentas sempadan antara perkara-perkara yang akan dibincangkan pada mesyuarat MPN minggu hadapan.Selain isu rentas sempadan beliau berkata isu pengangguran, termasuk dalam kalangan siswazah di negara ini turut menjadi antara intipati utama dalam mesyuarat MPN Isnin ini.Muhyiddin berkata selain isu kekurangan pekerjaan, MPN juga akan membincangkan isu pengurangan gaji yang dialami pekerja di negara ini.“Isu siswazah yang tidak mempunyai pekerjaan bukan masa pandemik sahaja, sebelum ni pun sudah wujud. Mungkin sekarang ini makin menekan dan apa yang kita sedang buat semasa saya dulu, kita lakukan inisiatif pekerjaan menerusi Majlis Pekerjaan Negara.“Saya jangka Perdana Menteri Ismail Sabri Yaakob akan meneruskan usaha ini untuk menjana seberapa banyak peluang pekerjaan yang mana dulu sasaran kita 500,000 peluang pekerjaan,” katanya.Dalam perkembangan berkaitan, ahli Parlimen Pagoh itu berkata peningkatan pelaburan di negara ini akan membantu menjana lebih banyak peluang pekerjaan dalam masa terdekat.“Kita lihat ekonomi mula buka, macam sektor pelancongan sudah mula buka, sektor pembuatan pun mula buka, sektor perhotelan buka dan banyak lagi, jadi dengan terbukanya sektor-sektor ekonomi ini maka lebih banyak peluang-peluang pekerjaan akan dijana, dan mereka yang dulunya ‘underpaid’, mereka ini boleh cari pekerjaan yang lebih baik supaya dapat tambah pendapatan,” katanya.


Kes harian jangkau 20,000, jangkitan tenat kekal rendah

20,939 kes baru Covid-19 direkodkan hari ini menjadikan jumlah keseluruhan sebanyak 2,996,361 kes.Dari 20,939 kes harian yang dilaporkan pada hari ini, 118 kes (0.56%) adalah daripada Kategori Tiga, Empat, dan Lima, dan 20,821 kes (99.44%) lagi adalah terdiri daripada Kategori Satu dan Dua.MENYUSUL LAGI


Guan Eng dakwa 'gelombang hijau' bakal musnahkan tokong, nafi hak agama di Pulau Pinang

Pengerusi DAP Lim Guan Eng memberi amaran kepada pengundi Pulau Pinang untuk menyekat "gelombang hijau" daripada bertapak di negeri itu, sambil mendakwa ia akan mengakibatkan tokong Buddha dimusnahkan dan orang bukan Islam berdepan pelbagai sekatan, lapor China Press.
Akhbar berbahasa Cina itu memetik bekas ketua menteri Pulau Pinang itu sebagai berkata, jika "gelombang hijau tidak senang dengan tokong yang mereka lihat, mereka akan memusnahkannya".
"Tetapi selagi Pulau Pinang masih kekal sama, rakyat masih boleh bersembahyang kepada dewa dan Buddha," kata Lim ketika menghadiri sebuah acara keagamaan sempena Jelajah Raja Naga Putih Tian Fu Gong di Jelutong semalam.
[Nota pengarang: China Press sudah membuat pindaan kepada petikan ini, dengan menggantikan perkataan “tokong" kepada "kuil India” dan mengeluarkan perkataan “Buddha” menjadi: “jika gelombang hijau tidak senang dengan kuil India yang mereka lihat, mereka akan memusnahkannya. Tetapi selagi Pulau Pinang masih kekal sama, rakyat masih boleh menyembah dewa mereka.”
Ungkapan "gelombang hijau", iaitu merujuk kepada tema hijau PAS, kerap digunakan pemimpin DAP untuk menggambarkan pencapaian Perikatan Nasional (PN) dan parti Islam itu dalam pilihan raya umum tahun lalu.
Lim menyifatkan sesiapa di Pulau Pinang yang menyokong "gelombang hijau" sebagai "pembelot dan pemberontak" yang akan dilaknat sehingga "meninggalkan reputasi busuk selama beribu-ribu tahun".
Lim turut memberi amaran Pulau Pinang bakal dilenyapkan di bawah pemerintahan "gelombang hijau" dan dijadikan sebahagian daripada Kedah.
Beliau membandingkan senario itu dengan serangan tentera Mongol, peristiwa abad ke-13 dan ke-14 yang menyaksikan perluasan empayar Mongol di China, yang dianggap sebagai salah satu pencerobohan tentera paling ganas dalam sejarah.
Sambil menggambarkan Pulau Pinang sebagai China di zaman Dinasti Ming ketika berdepan pencerobohan askar Manchu, Lim berkata: "Kami adalah rakyat Pulau Pinang, bukan Wu Sangui."
Wu Sangui adalah seorang jeneral yang mengkhianati Dinasti Ming dengan melepaskan askar Manchu untuk menakluki China.
“Jangan bawa masuk askar Qing (Manchu) merentasi sempadan,” tambah Lim seperti dipetik oleh China Press.
Beliau seterusnya berkata "gelombang hijau" akan mengharamkan minuman keras, judi, seluar pendek dan salun dandanan rambut uniseks.
“Selagi Pulau Pinang masih diperintah oleh kerajaan yang sama, semuanya boleh kekal sama, jika tidak pada masa depan, ada yang terpaksa memakai baju ketika mandi.
"Gelombang hijau sangat berbahaya. Jika kita tidak berhati-hati, hak asasi rakyat akan dieksploitasi. Jadi kita harus melindungi Pulau Pinang," akhbar itu memetiknya sebagai berkata.


9-0 selepas belanjawan kementerian Azmin diluluskan

Belanjawan 2021 bagi Kementerian Perdagangan Antarabangsa dan Industri (Miti) diluluskan selepas undi belah bahagi dengan 110 ahli Parlimen menyokong, 104 tidak setuju manakala 6 tidak hadir.Ini menjadikan kerajaan Perikatan Nasional (PN) berjaya meluluskan sembilan Rang Undang-Undang Belanjawan 2021.Sesi perbahasan belanjawan kementerian itu sedikit tegang apabila beberapa ahli Parlimen mempersoalkan peruntukan yang diberikan kepada Kerjasama Ekonomi Asia Pasifik (Apec) 2020.Menteri Kanan Miti Mohamed Azmin Ali berkata, peruntukan itu sememangnya sudah dikurangkan dan penjimatan RM233.4 juta dipulangkan ke Kementerian Kewangan untuk menyokong usaha-usaha pemulihan ekonomi melalui beberapa pakej ransangan ekonomi bagi membantu rakyat yang terjejas akibat pandemik Covid-19.“Untuk makluman Yang Berhormat, Kerajaan Pakatan Harapan semasa meluluskan peruntukan Penganjuran Apec 2020 berjumlah RM350 juta pada tahun 2019 (12 Julai 2019) menetapkan penyaluran peruntukan dibuat berdasarkan unjuran perbelanjaan melalui tiga (3) fasa, iaitu RM20 juta untuk tahun 2019; RM300 juta untuk tahun 2020 dan selebihnya RM30 juta untuk tahun 2021.“Penyaluran pada tahun 2019 adalah bagi membiayai kerja-kerja persediaan awal, manakala penyaluran pada tahun 2020 adalah untuk menampung penganjuran sebenar Persidangan Apec sepanjang tahun 2020.“Manakala, peruntukan pada tahun 2021 pula adalah bagi menampung pembayaran akhir segala komitmen-komitmen kontrak yang masih berkuat kuasa selepas Persidangan Apec 2020 serta menyelesaikan segala proses dokumentasi Apec 2020 bagi tujuan arkib dan pengauditan,” kata Azmin ketika menggulung Belanjawan 2021 peringkat jawatankuasa kementeriannya di Dewan Rakyat hari ini.Tambah Azmin, bagi tahun 2020, walaupun RM300 juta diperuntukkan bagi menampung kos penganjuran Apec 2020, peralihan format penganjuran daripada fizikal kepada maya berikutan penularan pandemik Covid-19 yang menyebabkan penutupan sempadan negara, telah memberikan penjimatan sebanyak RM233.4 juta.“Hanya RM66.6 juta sahaja digunakan yang meliputi penyaluran kepada tiga kementerian lain berjumlah RM13.1 juta (Kementerian Kewangan – RM7 juta, Kementerian Pelancongan, Seni dan Budaya – RM4.1 juta dan Kementerian Dalam Negeri – RM2 juta).“Manakala baki sebanyak RM53.5 juta dibelanjakan bagi penganjuran persidangan Apec di pelbagai peringkat termasuk mesyuarat-mesyuarat peringkat menteri berkaitan sektor perdagangan, kesihatan, kewangan, wanita, perusahaan kecil dan sederhana, keselamatan makanan serta mesyuarat-mesyuarat pegawai kanan yang bermula seawal Disember 2019.”“Penyaluran pada tahun 2019 adalah bagi membiayai kerja-kerja persediaan awal, manakala penyaluran pada tahun 2020 adalah untuk menampung penganjuran sebenar Persidangan Apec sepanjang tahun 2020.Kemuncak Apec 2020, Malaysia berjaya menganjurkan Mesyuarat Menteri-Menteri Apec dan Mesyuarat Pemimpin-pemimpin Ekonomi Apec baru-baru ini pada 20 November 2020 yang dipengerusikan oleh Perdana Menteri Muhyiddin Yassin.Secara keseluruhannya, 146 mesyuarat dan program-program berkaitan di pelbagai peringkat telah diadakan sepanjang tahun penganjuran APEC 2020.“Berdasarkan Buku Anggaran Perbelanjaan Persekutuan 2021 yang dibentangkan di Dewan yang mulia ini, dana RM25 juta akan diperuntukkan untuk menampung kos Persidangan Apec 2020 yang meliputi emolumen yang perlu dibayar dan kos operasi bagi tahun 2021 berjumlah RM5.02 juta.“Kontrak penjenamaan pula telah berkuatkuasa mulai November 2019 dan hanya akan berakhir pada Januari 2021 di mana terdapat baki yang perlu dibayar berjumlah RM16.2 juta daripada jumlah keseluruhan kontrak bernilai RM49.5 juta.”Tambah Azmin, bagi kontrak laman sesawang yang bermula pada Julai 2019 dan akan berakhir pada Jun 2021, baki yang perlu dibayar pada tahun 2021 adalah berjumlah RM63,494 daripada nilai kontrak bernilai RM634,940.Kontrak belian media yang dimeterai pada Disember 2019 kini berbaki sebanyak RM3.71 juta perlu dilunaskan pada tahun 2021.Secara keseluruhannya, sebanyak RM24.99 juta diperlukan bagi melunaskan baki pembayaran-pembayaran yang perlu dibuat pada tahun 2021.“Ingin saya tekankan di sini bahawa sekiranya semua komitmen kontrak tidak dijelaskan, pihak Kerajaan akan berhadapan dengan tindakan undang-undang daripada pihak penyedia perkhidmatan yang mana akan menyebabkan bebanan kewangan yang lebih tinggi.“Sehubungan itu, peruntukan pada tahun 2021 adalah amat diperlukan untuk melunaskan tanggungan-tanggungan kontrak Penganjuran Apec 2020 yang kebanyakannya akan berakhir pada tahun 2021 seperti butiran peruntukan yang saya nyatakan tadi.”Wilfred Madius Tangau (Upko-Tuaran) dalam perbahasannya mencadangkan agar peruntukan Apec 2020 dikurangkan berikutan persidangan terbabit tidak memerlukan perbelanjaan tinggi.Katanya sudah menyerahkan dua Pemberitahu Usul di bawah Peraturan Mesyuarat 66 (9) Peraturan-peraturan Majlis Mesyuarat Dewan Rakyat.“Kita sedia maklum Persidangan Apec pada tahun ini diadakan secara maya dan tentunya tidak menggunakan peruntukan yang banyak walaupun Malaysia adalah pengerusi.“Pada tahun 2021, pengerusi dan hos persidangan ialah New Zealand yang juga akan diadakan secara maya,” katanya ketika membahaskan Belanjawan 2021 peringkat jawatankuasa bagi Miti.Oleh itu beliau berpendapat persidangan yang diadakan secara atas talian ini tidak memerlukan peruntukan sebanyak RM25 juta.


Bulan Bahasa Kebangsaan

Tahun 1963 aku dalam darjah enam atau “standard six” di Government English School (GES), Kuala Klawang.Guru kelas Mister Christopher Martin, seorang Serani.Guru bahasa Inggeris Mister Jai Singh dan Mister Paul Raj.Guru muzik Miss Eng yang juga guru besar. Guru bahasa Melayu Cikgu Dahlan yang berasal dari Rembau.Aku berasal dari sekolah Melayu.Masuk sekolah Inggeris melalui peperiksaan dalam darjah empat.Sistem peralihan darjah empat dipanggil Special Malay Class (SMC).Untuk murid darjah enam dari aliran Melayu atau Cina disediakan “remove class”.Setahun belajar Bahasa Inggeris sebelum masuk ke “form one” atau tingkatan satu dalam aliran Inggeris..Lulus peperiksaan darjah empat aku diterima masuk ke SMC 1.Sekali aku mengulang darjah empat yang kini menggunakan bahasa Inggeris.Kami dipisahkan dari pelajar yang memulakan darjah satu mereka dalam aliran Inggeris.Dua tahun ini, SMC 1 dan SMC 2, kami semua pelajar Melayu.Kami diajar nahu dan tatabahasa Inggeris. Kami menghafal lagu, gurindam dan seloka atau “nursery rhyme” dalam bahasa Inggeris.Tahun 1961 aku berkenalan dengan Jack and Jill:Jack and Jill,Went up the hill,To fecth a pail of water,Jack fell down and broke his crown,Jill came tumbling down.Aku berkenalan dengan Georgie:Georgie Porgie pudding and pie,Kissed the girls and made them cry,When the boys come out to play,Georgei Porgie ran away.Aku berkenalan dengan Baa Baa Black Sheep:Baa baa black sheep,Have you any wool,Yes sir yes sir,Three bags full.Sampai hari ini aku masih ingat lagi sajak Inggeris pertama yang aku dengar.Masih tergambar akan tangan Mister Martin mengayakan sajak ini.Juga suara garau Mister Martin membaca sajak ini dengan pengucapan yang terang dan jelas.Pada tahun 1963 aku tidak tahu pun nama sajak ini dan siapa penulisnya.The Fairies: William Allingham (1824-1889).Up the airy mountain,Down the rushy glen,We daren’t go a-huntingFor fear of little men;Wee folk, good folk,Trooping all together;Green jacket, red cap,And white owl’s feather!Pada hari Rabu kami akan pergi ke dewan besar.Di atas pentas ada sebuah piano dan sebuah radio bateri kering jenama Grundig.Miss Eng akan mengajar kami menyanyi melalui rancangan radio khusus untuk belajar bahasa Inggeris.Juru hebah dari Radio Malaya ini bernama Aisah, seorang wanita yang aku hanya mendengar suaranya.Miss Eng akan bermain piano mengikuti arahan dari radio.Bila masuk standard six maka kami mula bercampur dengan pelajar bukan Melayu dan yang masuk darjah satu aliran Inggeris.Kelas Miss Eng pada hari Rabu menjadi ramai.Dari program radio sekolah kami juga diajar “folks dance”.Aku tidak tahu dari mana asal usul tarian ini.Yang menari hanya pelajar perempuan.Biasanya pelajar perempuan dari pekan yang menari. Kami budak kampung hanya menjadi pemerhati.Satu hari Cikgu Dahlan memberitahu kelas tentang pertandingan membaca sajak dan syarahan dalam bahasa Melayu. Ini untuk menyambut Bulan Bahasa Kebangsaan.“Sapa tahu Bulan Bahasa Kebangsaan?” Mata Cikgu Dahlan memandang ke arah aku.“Hisham… kamu wajib cuba bersyarah.” Cikgu Dahlan memberi pandangan.“Ada siapa nak baca sajak?” Cikgu Dahlan bersuara lagi. Tidak ada suara jawapan.Esoknya di waktu rehat aku dan Kamarudin Basir dipanggil ke bilik guru.Bila kami sampai ke sana Tan Soo hadir sama. Tan Soo pelajar asal aliran Inggeris.“Tan Soo dan Hisham bahagian syarahan dan Kamaruddin bahagian sajak.” Ini arahan dari Cikgu Dahlan.“Sajak mana?” Kamaruddin bertanya.“Kamu cari sendiri.”“Syarahan nak cakap apa?” Aku bertanya.Sajak aku tahu. Pernah ketika aku darjah tiga aku berkenalan dengan sajak “Aku” garapan Chairil Anwar.Sajak ini aku baca untuk sambutan jamuan Hari Raya Sekolah Umum Batu Serambai.Cikgu Dahlan kemudian menerangkan bahawa Bulan Bahasa Kebangsaan ini adalah program untuk menggalakkan pelajar dan orang ramai menggunakan bahasa Melayu.Menggalakkan pelajar bukan Melayu menggunakan dan bercakap dalam bahasa Melayu.Ini kempen Bulan Bahasa Kebangsaan yang dianjurkan oleh kerajaan.“Sekolah kita ikut sama program ini.” Penerangan dari Cikgu Dahlan.“Saya nak cakap apa cikgu?” Aku masih kurang jelas tentang apa yang wajib aku lakukan.“Sajak apa pun boleh cikgu? Kamaruddin bertanya.“Saya nak cakap apa?” Tan Soo juga bertanya.“Syarahan untuk pelajar bukan Melayu bertajuk: Kenapa saya guna Bahasa Kebangsaan. Untuk pelajar Melayu: Peristiwa yang tidak dapat dilupakan. Masa bersyarah lima minit. Sajak pun lima minit jangan panjang sangat. Tajuk sajak bebas.” Cikgu Dahlan memberikan penjelasan.Perasaan aku ketika itu bercampur-campur. Bangga pun ada takut pun ada. Aku belum pernah bersyarah di hadapan khalayak ramai.Pulang di rumah aku mula berfikir apa yang hendak aku syarahkan.Takut datang kembali. Tapi takut ini aku padamkan.Aku fikir kenapa Cikgu Dahlan memilih aku berbanding semua yang lain.Aku rasa pasti dia melihat keupayaan aku. Mungkin juga dia selalu melihat aku paling lincah dan selalu bercakap dalam kelas.Tan Soo dan Kamaruddin juga dua pelajar yang aktif. Yang selalu bersuara.Yang banyak bercakap kalau cikgu tidak ada dalam kelas.Tan Soo pelajar perempuan Cina ini amat fasih Bahasa Melayu.Walau pun tidak sekelas dengan aku tapi aku tahu dia bercakap Melayu tidak pelat. Cikgu Dahlan membuat pilihan tepat.Aku tidak mahu menggagalkan keyakinan Cikgu Dahlan terhadap diri aku. Aku bertekad untuk masuk pertandingan syarahan Bulan Bahasa Kebangsaan peringkat sekolah.“Mula-mula tulis isi syarahan, kemudian hafal, berlatih. Jangan baca kertas, masa jangan lebih daripada 5 minit. Bersyarah depan cermin muka, tengok muka sendiri.”Ini ilmu yang diajarkan oleh Cikgu Dahlan.Aku mula menulis isi ucapan. Cikgu Zaleha di dapur hanya mendengar bila aku mula bersuara lantang.Emak aku ini tidak memberi apa-apa tambahan isi syarahan aku.Cara aku menghafal amat mudah. Aku tulis ucapan macam karangan. Aku baca berkali-kali.Kemudian aku bersyarah. Bila aku terlupa aku rujuk pada karangan.Aku ada jam meja untuk memastikan aku bersyarah dalam masa lima minit.Dalam kelas Cikgu Dahlan hanya memberi bantuan cara nak memulakan syarahan.“Mulakan dengan tuan, puan dan pendengar yang di hormati, terus masuk isi syarahan…tak boleh lambat kamu hanya ada lima minit. Tak banyak masa.” Cikgu Dahlan memberi panduan.Hari pertandingan sampai. Ini peringkat sekolah.Pertandingan di adakan di Sekolah Kuala Klawang B.Kamaruddin, Tan Soo dan aku mewakili GES.Ada pelajar dari Sekolah Cina dan Sekolah Umum Kuala Klawang. Para hakim petang itu terdiri daripada cikgu sekolah yang bukan dari sekolah aku.Berdebar juga bila aku memulakan syarahan. Isi syarahan aku amat senang. Aku buat cerita rekaan.Pada Malam 31 Ogos, 1957 malam sambutan Merdeka.Pada malam itu semua orang kampung turun ke padang untuk merayakan Malam Merdeka.Mak saudara aku pun ikut serta dalam perayaan malam itu itu.Apa yang memeranjatkan bila mak saudara aku pulang ke rumah dia melihat api menjulang.Rumah mak saudara aku terbakar. Ini peristiwa yang tidak dapat aku lupakan.Pelajar lain juga menyampaikan syarahan. Aku rasa mereka juga memberikan persaingan hebat. Aku berdebar-debar menunggu keputusan.Hampir jam enam baru keputusan dibacakan.“Hishamuddin Rais dari GES.” Nama aku disebut sebagai pemenang. Tan Soo dan Kamaruddin juga menang sama.Kemenangan kami bertiga menjadikan Cikgu Dahlan gembira. Satu minggu lagi pertandingan Bulan Bahasa Kebangsaan daerah Jelebu akan diadakan.Kali ini Cikgu Dahlan memberi perhatian yang lebih rapi tentang isi kandungan syarahan aku dan Tan Soo.Dia membetulkan isi kandungan syarahan kami. Manakala Kamaruddin masih dengan sajak “Pembangunan”.Pagi Sabtu itu di Dewan Besar Kuala Klawang, sekolah-sekolah dari daerah Jelebu menghantar wakil.Syarahan untuk bukan Melayu dewasa lelaki dan perempuan, untuk murid sekolah, Melayu dan bukan Melayu.Pembacaan sajak hanya untuk murid sekolah.Pagi Sabtu aku bersedia awal pagi. Sesudah sarapan aku memakai pakaian sekolah, seluar pendek biru dan baju putih, kasut getah putih dan stoking putih.Aku menaiki bas seperti aku nak ke sekolah. Jam 10 pagi aku sampai ke dewan.Setengah jam sebelum program bermula orang sudah ramai datang. Makcik dan pakcik masuk ke dalam dewan.Aku perhatikan ramai cikgu dan murid dari sekolah luar Kuala Klawang. Pasti mereka juga akan turut sama bertanding.Tuan pegawai daerah dan beberapa orang buapak kepala adat menjadi tetamu.Yang lain pegawai kerajaan dan guru-guru. Pada hemat aku, kempen Bahasa Kebangsaan ini, guru-guru memainkan peranan penting.Satu demi satu naik ke pentas bersyarah dan bersajak. Aku ingat lagi wakil dari Sekolah Umum Kampai seorang murid perempuan naik untuk bersyarah. Mulutnya masih mengunyah.“Makan apa tu?” Aku menanya Kamaruddin yang duduk di sebelah.“Itu sirih pengeras, lawan rasa gemuruh agar jangan takut di hadapan orang ramai.” Kamaruddin menerangkan.Aku percaya kerana ayah Kamaruddin ini bernama Basir seorang guru silat. Pasti anak tok guru silat ini tahu serba sedikit ilmu dan petua Melayu.Pasukan dari Sekolah Agama Kuala Klawang menampilkan saingan yang kuat.Syarahan mereka ada diselang-seli dengan kata-kata bijak.Tan Soo naik dan bersyarah. Kemudian aku bersyarah.Kemudian Sekolah Agama Kuala Klawang menampilkan pembaca sajak. Akhir sekali Kamaruddin membaca sajak.Aku kagum dan akui cara Kamaruddin Basir membaca sajak ini amat hebat. Lebih hebat daripada semua pembaca sajak pagi Sabtu itu.Sebelum jam 1.00 tengah hari keputusan diumumkan.Yang mempengerusikan program pagi itu ialah Cikgu Asli. Aku kenal cikgu ini. Dia guru bahasa Melayu untuk pelajar sekolah menengah.Cikgu Asli ini juga mengumumkan kemenangan kami bertiga. Kami akan menjadi wakil Jelebu untuk bertanding di peringkat negeri di Seremban.Dalam masa dua minggu kami akan ke Seremban pula untuk bertanding.Pagi Isnin di sekolah kami tersenyum besar dan aku terus pergi berjumpa Cikgu Dahlan.“Tahniah, tahniah untuk kamu bertiga. Tapi sayang baca sajak hanya ke peringkat daerah… syarahan ada peringkat negeri.” Berita tidak baik untuk Kamaruddin.Kali ini tajuk syarahan bertukar. Aku bersyarah: “Apa Ertinya Merdeka”.Tan Soo: “Bahasa itu Jiwa Bangsa”.Kali ini Cikgu Dahlan memberi isi kandungan untuk aku dan Tan Soo mengarang.Dia juga memastikan kami siap siaga.Lawan kami pelajar dari Kuala Pilih, Sungai Ujung, Tampin, Rembau, Port Dickson.Semua ada sekolah yang bukan kecik anak. KGV dari Seremban amat hebat.Tengku Muhamad School dari Tampin juga terkenal. Semua ini akan menjadi saingan aku dan Tan Soo.GES Jelebu agak kampung dan ulu tidak sehebat St Paul dalam bandar Seremban atau GES, Port Dickson.Hari yang ditunggu sampai. Petang Jumaat itu aku dan Tan Soo diminta datang ke pejabat daerah jam 5.00 petang.Bila kami sampai aku nampak Cikgu Asli sudah sedia menunggu.“Kamu berdua naik Land Rover ini, saya dan yang lain naik kereta.” Cikgu Asli memberi arahan.Petang Jumaat itu kali pertama aku naik Land Rover milik pejabat daerah.Aku merasa bangga kerana ini pengalaman baru melintas Bukit Tangga naik Land Rover dan bukan naik bas atau kereta.Tan Soo dan aku duduk di belakang menghadap satu sama lain. Kami berdua memakai pakaian seragam sekolah. Land Rover kami mengekori dua kereta lagi yang berjalan di hadapan.Sampai ke bandar Seremban kami terus singgah di kedai Malbari untuk makan malam.Baru aku sedar selain dari Cik Gu asli, tuan penolong pegawai daerah (ADO) ada juga datang bersama.Sesudah makan kami terus menuju Dewan Majlis Bandaran Seremban.Di atas pentas empat pemuda Melayu dari kugiran The Twilight sedang beraksi dengan muzik ringan sebelum program bermula.Dewan hampir penuh. Banting “Bahasa Jiwa Bangsa” dan “Bulan Bahasa Kebangsaan” tergantung di pintu masuk.Di atas pentas tulisan latar ialah Bahasa Jiwa Bangsa.Aku tidak tahu sangat siapa menjadi tetamu kehormat pada malam itu. Yang aku pasti Cikgu Asli dan ADO dari Jelebu duduk di barisan hadapan.Satu demi satu wakil daerah naik bersyarah. Tan Soo naik. Diikuti oleh pelajar dari Rembau, Kuala Pilah dan kemudian aku bersyarah.“Jangan pandang penonton.” Kata-kata nasihat dari Cikgu Dahlan. Ini rahsia berucap di hadapan orang ramai, agar jangan gelabah.Kini aku tidak gentar lagi. Aku sudah naik ke pentas dua kali sebelum ini.Keyakinan dalam diri aku sudah kuat. Ini dicampur pula oleh bantuan Cikgu Dahlan yang memperbaiki isi syarahan aku untuk malam itu.Jam 11.00 malam program malam pertama tamat. Malam kedua esok pada Sabtu malam.Malam penutup dan upacara penyampaian hadiah.Sebelum pulang Cikgu Asli membawa kami ke kedai India untuk menikmati sup kambing. Aku merasa bernasib baik. Makan kedai Malbari dan kini menikmati sup kambing pula.“Malam esok kamu wajib datang.” Ini kata ADO. Aku kurang mengerti apa maksudnya.“Ajak emak dan abah kamu datang juga.” Ini seperti arahan.Dari kata-kata ini aku merasakan bahawa ada kemungkinan aku akan menang.Esoknya di rumah aku bercerita apa yang berlaku di Seremban kepada emak dan abah aku.Aku nyatakan bahawa ADO merasakan aku akan menang.Sabtu malam di Dewan Bandaran Seremban empat pemuda Melayu masih di atas pentas.Kini kugiran mereka bertukar nama dari The Twilight menjadi Lambaian Senja.Ini pasti ada orang bantah nama kugiran ini tidak menggunakan Bahasa Kebangsaan.Baru aku sedar tamu malam penutup Bulan Bahasa Kebangsaan di Negeri Sembilan tahun 1963 ialah h Yang Di Pertuan Besar Tuanku Munawir. Maka The Twilight menjadi Lambaian Senja.Malam itu aku dan Tan Soo juga menjadi tetamu. Kami tidak bersyarah.Masa yang ditunggu tiba. Aku diumumkan sebagai Johan Syarahan Bulan Bahasa Kebangsaan tahun 1963. Tan Soo tidak menang.Baru aku sedar bahawa ADO itu pasti sudah tahu yang aku akan menang. Justeru memastikan aku hadir pada malam ini. Malah ajak emak dan abah aku datang sama.Aku naik ke pentas dan menerima hadiah daripada Yang di-Pertuan Besar. Aku mendapat buku tebal, “Kamus Bahasa Indonesia”.Aku juga menerima sebuah lencana dari plastik.Sebelum pulang sekali Cikgu Asli membawa kami ke kedai sup kambing. Kali ini ADO juga ikut sama untuk merayakan Jelebu yang menang di Seremban.Hampir jam 1.00 pagi aku sampai ke rumah. Aku terperanjat kerana orang di rumah belum tidur.“Kami sampai tadi, lambek sikit. Tapi sompek nengok kau dapat hadiah dari Yam Tuan.” Emak aku bercerita dan aku terperanjat,Rupa-rupanya emak dan abah aku ada dalam dewan. Emak aku membuat keputusan lewat untuk datang bersama ke Seremban. Emak dan abah aku datang dengan kereta Uda BudinMalam itu ketika aku meletakkan kepala di atas bantal aku merasa amat gembira.Emak dan abah aku juga melihat kejayaan aku menerima hadiah dari Yang di-Pertuan Besar.Sebelum aku melelapkan mata aku berterima kasih kepada Cikgu Dahlan yang membimbing aku untuk berani bersyarah di hadapan khalayak ramai.Aku tidak sabar menunggu pagi Isnin untuk memberitahu akan kemenangan aku kepada Cikgu Dahlan.Epilog 1: Tan Soo dan aku masih berhubung. Semenjak berpisah tahun 1968, aku belum lagi dapat bersua dengan Tan Soo. Hanya bercakap melalui telefon. Tan Soo kini sudah berumah tangga dan tinggal di Pulau Pinang..Tan Soo menjadi rujukan aku untuk tulisan ini.Epilog 2: Buku kamus hadiah itu aku tinggalkan di Kolej ke-7 Universiti Malaya ketika aku melarikan diri dari polis dan tentera pada subuh hari Ahad, 8 Disember, 1974.Epilog 3: Lencana Johan Negeri Sembilan 1963, masih aku simpan dengan baik.


Semua 5 penumpang kapal selam Titan disahkan maut selepas meletup

Kesemua lima penumpang kapal selam yang hilang berhampiran bangkai kapal Titanic sejak Ahad lalu disahkan meninggal dunia
Menurut Pengawal Pantai Amerika Syarikat (AS) kapal selam berkenaan dipercayai meletup dalam sekelip mata.
Pengumuman suram itu menamatkan operasi mencari dan menyelamat multinasional sejak kapal pelancong kecil itu hilang di Atlantik Utara empat hari lalu.
Laksamana Muda John Mauger memberitahu wartawan di Boston bahawa analisis menunjukkan serpihan yang ditemui di dasar laut, 1,600 kaki (500m) dari haluan Titanic, adalah konsisten dengan letupan ruang tekanan kapal selam itu.
"Bagi pihak Pengawal Pantai AS dan seluruh perintah bersatu, saya mengucapkan takziah kepada keluarga," kata Mauger.
Penumpang kapal tersebut ialah penjelajah British Hamish Harding, pakar kapal selam Perancis Paul-Henri Nargeolet, taikun Pakistan-British Shahzada Dawood dan anaknya Suleman, dan Stockton Rush, Ketua Pegawai Eksekutif pengendali kapal selam OceanGate Expeditions.
OceanGate berkata "hatinya bersama lima jiwa ini dan setiap ahli keluarga mereka pada masa yang tragis ini."
"Semua mangsa adalah penjelajah sejati yang berkongsi semangat pengembaraan yang berbeza, dan semangat mendalam untuk meneroka dan melindungi lautan dunia," katanya dalam satu kenyataan.
"Kami bersedih atas kehilangan nyawa dan kegembiraan yang mereka bawa kepada semua orang yang mereka kenali."
Pengawal Pantai awal semalam mengumumkan bahawa robot bawah air telah menemui "medan serpihan" di kawasan pencarian.
'Persekitaran yang sukar'
Pihak berkuasa berkata mereka kemudian mengetahui kepingan itu termasuk kon ekor kapal selam dan bahagian depan dan belakang badan tekanannya.
Mauger berkata Pengawal Pantai tidak dapat memastikan bila atau mengapa kapal itu meletup dan enggan mendedahkan sama ada mayat mangsa akan dibawa keluar.
"Ini adalah persekitaran yang sangat menyukarkan di dasar laut," katanya.
Proses menyahmobilkan kakitangan dan kapal dari tempat kejadian tidak lama lagi akan bermula tetapi robot tanpa pemandu akan meneruskan operasi di dasar laut buat masa ini, tambah Mauger.
“Kami akan mengumpul seberapa banyak maklumat yang boleh,” katanya.
Semalam, Wall Street Journal melaporkan tentera AS pada asalnya mengesan kemungkinan letupan kapal itu pada peranti pemantauan bunyi dasar laut sejurus selepas ia hilang pada Ahad.


Kes harian kembali ke paras 2,300 jangkitan, 5 lagi terkorban

2,373 kes baru Covid-19 direkodkan hari ini menjadikan jumlah keseluruhan sebanyak  4,475,873 kes.Sebanyak 1,340 pesakit turut dilaporkan sembuh, menjadikan jumlah keseluruhan kes sembuh sebanyak 4,410,499.Ketika ini, 29,762 kes aktif direkodkan, dengan 28,425 atau 95.5% daripadanya sedang menjalani kuarantin kendiri.Dalam pada itu, 29 (0.1%) kes kini berada di pusat kuarantin sementara 1,261 (4.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 47 kes dan 31 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.7% dengan kes Covid-19 merangkumi 7.6%.Lima lagi korban dilaporkan termasuk satu kes kematian sebelum tiba di hospital menjadikan kes keseluruhan kematian adalah sebanyak 35,607 orang.


Di Sungai Siput, sekolah agama berusaha lahirkan pendakwah Orang Asli

Bangunan dua blok itu tersergam di tengah-tengah laman yang dikelilingi alam hijau.
Di dalam sebuah dewan bersaiz sederhana besar, deretan pelajar sedang tekun memberikan perhatian kepada susuk tubuh seorang tenaga pengajar, Zakaria Nasirudin.
Dengan tertib mereka meniru gaya dan bacaan tajwid membaca al-Quran oleh Zakaria.
Bersempena Ramadan, para pelajar Sekolah Menengah Agama Rakyat Nurul Hidayah di Kampung Orang Asli Kenang, Sungai Siput, Perak memantapkan bacaan kitab suci al-Quran.
Seorang daripada kumpulan pelajar itu ialah remaja Orang Asli berketurunan Semai, Asjeneri Uda Asari.
Asjeneri sudah empat tahun menjadi pelajar di sekolah itu.
Kini berada di tingkatan empat, remaja lelaki itu perlu mempersiapkan diri untuk peperiksaan Sijil Pelajaran Malaysia (SPM) tahun depan.
"Kami belajar mata pelajaran asas sama seperti sekolah lain tetapi ada tambahan subjek-subjek Islam.
“Selepas solat maghrib, kami akan mengaji al-Quran," katanya kepada MalaysiaNow.
Asjeneri bercita-cita ingin memasuki bidang syariah di Universiti Malaya.
Justeru, dia sedang berusaha memantapkan bacaan kitab suci.
Pelajar dari etnik Orang Asli berdepan cabaran dalam mengejar tahap pembelajaran sekolah-sekolah lain.
"Kalau di sekolah biasa, susah sedikit hendak bersaing dengan bangsa-bangsa lain. Di sini lebih mudah," katanya.
Sekolah itu dikendalikan oleh Jabatan Agama Islam Perak yang menumpukan pendidikan Islam khusus kepada etnik Orang Asli.
Menurut Pengetua Zulkifli Ahmad, sekolah itu ditubuhkan dengan harapan anak-anak Orang Asli dapat menjadi pendakwah Islam di kampung masing-masing.
"Ada lepasan sekolah yang berjaya menamatkan pengajian diploma di universiti tempatan, namun setakat ini masih belum ada yang berjaya menyambung pengajian ke luar negara," katanya.
Tambah Zulkifli, 70% pelajar di situ menetap di asrama yang disediakan.
Sekolah itu mempunyai 17 guru dan beberapa kakitangan sokongan.
Semua pelajar menengah sekolah itu masih bertatih untuk membaca Iqra, iaitu kitab asas tajwid.
Zakaria, yang mengasaskan teknik bacaan al-Quran tersendiri dijemput untuk mendedahkan pelajar Orang Asli kepada teknik yang banyak diajarkan kepada golongan mualaf.
Sekolah yang diasaskan sejak 2014 itu mempunyai 150 murid-murid dengan purata dua kelas untuk setiap tingkatan.
Kira-kira 20 pelajar akan menduduki peperiksaan SPM setiap tahun.
Salah seorangnya ialah Noor Savisma Abdullah dari suku kaum Temiar.
Katanya, dia selesa belajar di sekolah itu atas faktor bahasa.
"Sekolah ini ada cikgu dari Orang Asli.
“Kalau ada perkara yang kami tidak faham, cikgu boleh terangkan dalam bahasa kami," katanya yang menetap di asrama sekolah itu.
Rutin hariannya sama seperti asrama lain.
Selepas sekolah, dia akan menjalani sesi prep dan riadah pada sesi petang.
Pada malamnya, Noor Savisma akan berlatih mengaji.
"Saya mahu sambung belajar namun ini bergantung kepada keputusan SPM.
“Saya mahu masuk bidang elektronik di kolej komuniti," katanya.
Seperti di tempat lain, sekolah itu juga berdepan cabaran mengekalkan minat pelajar untuk menyambung pelajaran.
Kedua-dua Asjeneri dan Noor Savisma mempunyai rakan yang berhenti separuh jalan.
"Rakan-rakan yang berhenti kata susah untuk belajar, lebih baik cari kerja," tutur Asjeneri.
Sementara itu Zulkifli berkata ekoran itu, sekolah tersebut mahu lebih serius dalam meramaikan golongan pendakwah Orang Asli.
“Sejak beberapa tahun kebelakangan ini, kita cuba menjejaki lepasan sekolah. Kita memberi saranan berdasarkan keputusan peperiksaan mereka," katanya.
Menurut Zulkifli, pelajar Orang Asli tiada akses maklumat mengenai prospek pendidikan mereka, selain tiada tauladan dalam keluarga yang boleh dicontohi.
Itu sebabnya sekolah berkenaan kini mengadakan lawatan ke kampus institut pengajian tinggi untuk memberikan inspirasi kepada pelajar-pelajar.


Pengendali insurans di New Zealand rekod tuntutan tertinggi

Pengendali insurans utama di New Zealand termasuk Insurance Australia Group dan Suncorp Group secara kumulatif menerima lebih 9,000 tuntutan setakat ini berikutan ribut teruk dan banjir kilat di sekitar bandar raya Auckland.
Setakat pagi Isnin, jenama insurans Vero dan AA Insurance menerima kira-kira 3,000 tuntutan, manakala jenama AMI, State dan New Zealand Insurance mengemukakan lebih 5,000 tuntutan.
Tower Ltd berkata, syarikat itu menerima lebih 1,000 tuntutan sejak Jumaat, dan menyatakan kerugian adalah "banyak".
"Ini adalah peristiwa yang sangat penting yang akan mengakibatkan banyak tuntutan," menurut The Insurance Council of New Zealand.
Syarikat insurans menjangkakan jumlah tuntutan akan meningkat lagi dalam beberapa hari akan datang, memandangkan keadaan tidak menentu terus berlaku dan pelanggan mengalami kerosakan.
Empat orang terkorban akibat banjir dan tanah runtuh yang melanda Auckland sejak tiga hari lalu dan berjuta-juta dolar kemudahan mengalami kerosakan. Darurat banjir kekal di bandar yang mempunyai 1.6 juta penduduk itu.
Auckland mengalami merekodkan taburan hujan tinggi sejak Jumaat dan dijangka menerima hujan lebat selanjutnya dalam beberapa hari akan datang, menurut majlis bandar itu.
Institut Penyelidikan Air dan Atmosfera Kebangsaan (NIWA) berkata bahawa Auckland kini merekodkan lebih daripada lapan kali purata hujan Januari dan 40% daripada purata hujan tahunannya.
Pada Isnin, saham senarai awam Tower Ltd merosot 8.5% kepada NZ$0.650, penurunan terbesar sejak 17 Mac 2020.
Saham IAG turun 5.9%, menuju ke sesi terburuknya dalam tempoh 15 bulan. Suncorp jatuh 2.8%, manakala QBE Insurance, yang masih belum memberikan butiran lanjut mengenai tuntutan yang diterima, turun 2.9%.


Singapura sahkan 24 kes varian Omicron

Kementerian kesihatan Singapura (MOH) mengesan 24 kes Omicron yang disahkan di republik itu setakat Khamis (16 Disember), dengan 21 kes import dan tiga kes tempatan.“Memandangkan kebolehjangkitannya yang tinggi dan merebak ke banyak bahagian dunia, kita harus menjangkakan untuk menemui lebih banyak kes Omicron di sempadan negara dan juga dalam komuniti kita,” kata MOH dalam satu kenyataan pada Khamis.MOH berkata ia mengesan satu lagi ujian awal kes Covid-19 tempatan yang positif varian Omicron pada Khamis.“Kes yang lengkap divaksin itu menunjukkan gejala tidak ketara, dan sedang pulih di wad pengasingan di Pusat Penyakit Berjangkit Nasional (NCID),” kata kenyataan itu.MOH mengambil maklum bahawa pihaknya sedang menghalang penularan kes melalui pengesanan kontak.Dilabel sebagai Kes 276615, ia melibatkan seorang lelaki berusia 42 tahun yang bekerja sebagai pembantu pemuatan di Terminal 3 Lapangan Terbang Changi dan tidak mempunyai kontak dengan penumpang penerbangan.Beliau mengalami demam pada 8 Disember dan mendapatkan rawatan perubatan di klinik perubatan awam (GP) dan melakukan ujian Covid-19.Keputusan ujiannya kembali positif Covid-19 pada hari berikutnya, dan diletakkan dalam program pemulihan rumah.Disebabkan beliau kemudiannya dikenal pasti sebagai kontak rapat kes sebelumnya, sampelnya diuji untuk varian Omicron pada 16 Disember dan keputusan awal menunjukkan positif.Makmal Kesihatan Awam Kebangsaan sedang menjalankan penjujukan genom keseluruhan untuk mengesahkan varian dan pengesanan hubungan sedang dijalankan, kata kenyataan itu.Singapura melaporkan dua kes Covid-19 varian Omricon import pertama yang disahkan pada 6 Disember. Kedua-dua kes tiba dari Johannesburg menaiki penerbangan Singapore Airlines SQ479 pada 1 Disember.


KKM kini dapat tumpu urus epidemik penyakit tidak berjangkit, kata Khairy

Kementerian kesihatan (KKM) kini dapat memberi tumpuan kepada pengurusan epidemik penyakit tidak berjangkit (NCD) berikutan pandemik Covid-19 dalam negara sudah berjaya dikawal, kata Menterinya Khairy Jamaluddin.Beliau berkata walaupun pandemik Covid-19 merupakan kecemasan dari segi kesihatan awam tetapi ia hanya dalam tempoh yang singkat berbanding epidemik NCD yang bersifat lebih berjangka panjang.“Kalau kita dijangkiti Covid-19, kita nampak simptom dalam tempoh tiga atau empat hari, tetapi kalau kita menghidap NCD, gejala atau kemudaratan itu mungkin hanya kita lihat beberapa tahun akan datang.“Covid-19 adalah ‘clear and present danger’ kepada kita tetapi NCD adalah ibarat bom waktu, ia ada tetapi suatu hari ia akan meletup dan apabila ia meletup sudah terlambat sebab kita terpaksa menjaga atau merawat dan kita tidak dapat melaksana tindakan untuk mencegah NCD itu menjadi lebih teruk kepada rakyat,” katanya pada majlis perasmian Laporan Skim Peduli Kesihatan B40 (Peka B40) Tahun 2021 semalam.Khairy berkata Tinjauan Kebangsaan Kesihatan dan Morbiditi (NHMS) 2019 melaporkan NCD telah menyumbang 67% daripada kematian pramatang. Laporan NHMS menyatakan satu daripada lima dewasa di Malaysia menghidap diabetes atau seramai 3.9 juta orang berumur 18 tahun dan ke atas, tiga dari 10 orang di Malaysia atau 6.4 juta orang di Malaysia mempunyai darah tinggi dan empat dalam 10 orang atau lapan juta orang di Malaysia mempunyai kolesterol tinggi, katanya.Justeru, Khairy berkata saringan kesihatan berkala berupaya untuk mengesan sesuatu NCD dengan lebih awal dan seterusnya intervensi dan rawatan dapat diberikan sebelum sesuatu penyakit menjadi lebih serius atau parah.Beliau berkata skim Peka B40, yang merupakan inisiatif kerajaan di bawah KKM dan dijalankan oleh ProtectHealth Corporation Sdn Bhd, bertujuan menangani beban NCD yang semakin meningkat khususnya dalam kalangan golongan B40 dan sejak diperkenalkan pada 2019 hingga 31 Mac lepas, Peka B40 telah menyaring seramai 582,746 orang. Fokus utama inisiatif tersebut adalah strategi pencegahan peringkat awal melalui empat manfaat kesihatan yang ditawarkan iaitu saringan kesihatan percuma, bantuan alat perubatan, insentif melengkapkan rawatan kanser dan insentif pengangkutan, katanya.“Sebahagian besar daripada mereka (yang disaring) tidak tahu bahawa mereka menghidap satu penyakit atau penyakit kronik yang dapat diberi rawatan melalui KKM. Daripada jumlah yang disaring ini, seramai 186,610 orang dikesan mempunyai sekurang-kurangnya satu NCD.“Perkara ini sangat membimbangkan kerana masih ramai lagi penerima Peka B40 yang layak tetapi tidak datang dan melakukan saringan kesihatan dan mereka tidak mengetahui status kesihatan mereka,” katanya.Sementara itu, Ketua Pegawai Eksekutif ProtectHealth Corporation Sdn Bhd Anas Alam Faizli berkata tiga NCD yang tertinggi dalam kalangan kumpulan B40 di Malaysia yang telah disaring adalah darah tinggi, kolesterol tinggi dan diabetes.Bagi manfaat Bantuan Alat Perubatan, sejak 2019 hingga 31 Disember 2021, sebanyak 30,864 permohonan telah diluluskan untuk alatan pembedahan dan alatan bukan pembedahan. “Intraocular Lense merekodkan permohonan tertinggi iaitu 41.7% daripada jumlah permohonan, diikuti oleh bantuan alat pendengaran (22.5%) dan stent jantung sebanyak 6.7%,” katanya.Bagi manfaat insentif melengkapkan rawatan kanser, sebanyak 4,721 permohonan telah diluluskan untuk 2021.Beliau berkata tiga jenis kanser tertinggi dikesan sepanjang 2021 ialah kanser payudara, diikuti kumpulan kanser sistem pencernaan dan kumpulan kanser telinga, hidung dan tekak.


Umno mahu PRU awal kerana penjenayah nak elak hukuman, kata Dr Mahathir

Pengerusi Pejuang Dr Mahathir Mohamad hari ini menjawab kritikan Ismail Sabri Yaakob terhadap anggota Kabinet Perikatan Nasional (PN) yang membantah Pilihan Raya Umum ke-15 (PRU15) diadakan tahun ini, mengatakan parti komponen kerajaan campuran itu mempunyai hak untuk menyuarakan pandangan mereka sendiri.
"Tak usahlah salahkan PN 12," kata bekas perdana menteri itu.
"Walaupun perdana menteri berhak membuat keputusan sendiri tetapi dalam kerajaan campuran pengetahuan dan persetujuan parti komponen berhak memberi pandangan mereka."
Pada 11 Oktober, Ismail menyelar anggota Kabinet dari Bersatu dan PAS yang menulis surat kepada Yang di-Pertuan Agong bagi menyuarakan bantahan mereka terhadap pilihan raya pada musim tengkujuh.
12 menteri itu juga menggesa supaya tumpuan diberikan kepada pemulihan ekonomi berikutan lebih dua tahun pandemik Covid-19.
Bagaimanapun, Ismail berkata pembubaran Parlimen pada 10 Oktober lepas adalah untuk menghentikan cakap-cakap mengenai keabsahan kerajaan dengan mengembalikan mandat kepada rakyat.
"Keputusan ini juga adalah rentetan terhadap perkembangan politik semasa tanah air di mana 12 menteri menunjukkan sikap tidak wajar, mengutuskan warkah kepada Yang di-Pertuan Agong. " katanya.
"Justeru, pembubaran ini bagi menghalang daripada tercetusnya ketidakharmonian dalam pentadbiran kerajaan."
Beliau juga tindakan mengutus surat kepada raja, menunjukkan menteri-menteri itu telah membelakangkan institusi perdana menteri, yang perlantikannya diperkenankan oleh Agong.
PRU15 dijadualkan akan diadakan selepas tamat penggal tahun depan, namun Ismail telah mendapat tekanan daripada sekumpulan pemimpin Umno yang bersekutu dengan presiden parti Ahmad Zahid Hamidi untuk membubarkan Parlimen lebih awal.
Dalam kenyataannya hari ini, Mahathir berkata Umno yang hendak PRU15 diadakan lebih awal.
"Pedulikan banjir. Yang penting ialah Umno menang dan penjenayah-penjenayah elak dari dihukum segera,” katanya.


Kluster baru dikesan babitkan anak kapal di Port Dickson

Kementerian Kesihatan Malaysia (KKM) mengenalpasti satu kluster baru terpencil yang melibatkan kakitangan yang bertugas dalam sebuah kapal di Pelabuhan Port Dickson, Negeri Sembilan.Ketua Pengarah Kesihatan, Dr. Noor Hisham Abdullah berkata, kapal terbabit mempunyai sejarah perjalanan dari Pelabuhan Singapura.Katanya, 34 orang krew kapal yang bertugas dalam kapal itu disaring pada 28 Ogos lalu bagi tujuan “sign-in” dan “sign-off” kapal dan 4 daripadanya dikesan positif Covid-19 manakala 6 individu negatif virus sementara 24 lagi individu sedang menanti keputusan saringan.“Kes positif Covid-19 kluster (Bunga) ini melibatkan 2 orang warganegara Malaysia dan 2 bukan bukan warganegara yang mana keempat-empat kes positif ini tidak bergejala dan pada awalnya dikuarantin di sebuah hotel di Selangor.“Setelah dikesan positif, mereka dimasukkan ke Hospital Sungai Buloh, Selangor dan tidak membawa risiko penularan jangkitan di dalam komuniti kerana ia merupakan kluster import yang terpencil di sebuah kapal.“Langkah pencegahan dan kawalan jangkitan seperti proses nyah kuman dan proses nyah cemar telah dijalankan di kapal tersebut sementara punca jangkitan masih disiasat,” katanya dalam kenyataan hari ini.Sementara itu, Dr. Noor Hisham memberitahu, terdapat pertambahan satu kes baru dilaporkan bagi Kluster Tawar di Kedah menjadikan jumlah kes dikesan positif Covid-19 dalam kluster itu 74 kes.Katanya, sehingga 12 tengahari, 16,462 orang disaring dalam kluster Tawar itu dan di Kedah sahaja 15,917 individu disaring.“Hasilnya 63 daripadanya dikesan positif Covid-19 manakala 12,597 individu pula negatif sementara 3,257 lagi individu masih menunggu keputusan ujian saringan.“Di Pulau Pinang 534 disaring bagi kluster Tawar yang mana 11 kes dikesan positif dan 523 individu lagi dikesan negatif.“Perak terus kekal dengan 11 ujian saringan yang mana kesemuanya menunjukkan keputusan negatif dan tiada saringan baharu dilaksanakan,” katanya.Dr. Noor Hisham berkata, bagi Kluster Telaga pula satu kes baru (kes ke-9340) dilaporkan di Kedah.“2 kes positif itu membabitkan kakitangan hospital (kes ke-9284 iaitu kes indeks dan kes ke-9334) namun hasil siasatan lanjut mendapati terdapat 2 lagi kes positif Covid-19 yang  dilaporkan sebelum ini (kes ke-9306 dan kes ke-9291) didapati juga merupakan kontak rapat kepada kes indeks.“Ini menjadikan jumlah kes dikesan positif Covid-19 dalam kluster ini 5 kes. Sehingga 12 tengahari ini, seramai 735 orang disaring dalam kluster ini dan 5 kes dikesan positif Covid-19 dan 730 individu negatif,” katanya.


Bekas pengumpul dana Trump mengaku bersalah melobi gugurkan siasatan 1MDB

Seorang bekas pengumpul dana untuk Presiden Donald Trump mengaku bersalah pada Selasa di atas dakwaan melobi pemerintah Amerika Syarikat (AS) untuk menggugurkan siasatan terhadap skandal rasuah 1Malaysia Development Berhad (1MDB) dan mengusir jutawan dalam buangan China, lapor AFP.Elliott Broidy, 63, didakwa awal Oktober lalu dengan satu tuduhan berkonspirasi dengan bertindak sebagai ejen asing tidak berdaftar selepas didakwa bersetuju menerima berjuta-juta dollar untuk melobi pentadbiran Trump.Ketika itu Broidy merupakan timbalan pengerusi jawatankuasa kewangan negara untuk parti Republikan, selepas menjadi pengumpul data utama untuk kempen presiden Trump pada tahun 2016.Indikmen itu berkata, Broidy direkrut pada 2017 oleh seorang warganegara asing yang tidak disebut namanya, difahamkan Low Taek Jho atau Jho Low, untuk memberikan tekanan kepada pegawai-pegawai penyiasat AS supaya menghentikan siasatan mereka terhadap skandal melibatkan perdana menteri Malaysia ketika itu, Najib Razak.Skandal itu melibatkan kecurian dana melebihi RM18.6 bilion daripada 1MDB dan Low didakwa sebagai dalang yang memindah dan menyembunyikan dana tersebut.Usaha melobi itu termasuk mengaturkan Najib dan Trump bermain golf bersama pada bulan September 2017, bagi memberikan peluang kepada bekas perdana menteri itu untuk memberikan tekanan kepada Trump agar menghentikan siasatan AS.Ketika itu Broidy merupakan timbalan pengerusi jawatankuasa kewangan negara untuk parti Republikan, yang menjadi pengumpul data utama untuk kempen presiden Trump pada tahun 2016.Permainan golf tersebut tidak pernah berlaku, dan Low didakwa pada tahun 2018 kerana peranannya membawa keluar berbilion-bilion wang 1MDB.Pada Mei 2017, Low turut memperkenalkan Broidy kepada seorang pegawai kanan keselamatan China, dan mereka berbincang mengenai keinginan Beijing agar Washington mengusir seorang jutawan dalam buangan, dikenali sebagai Guo Wengui yang juga merupakan ahli perniagaan terkenal yang menentang kerajaan.Indikmen itu turut menggambarkan usaha bersungguh-sungguh Broidy dalam melobi Rumah Putih, Jabatan Kehakiman dan penguatkuasa undang-undang bagi pihak China, termasuk menghubungi tanpa perbicangan secara langsung dengan Trump.“Kes ini menunjukkan bagaimana ketua negara dan principal asing berusaha membawa masuk agenda mereka ke Amerika Syarikat dengan berselindung di sebalik proksi pengaruh politik,” kata pemangku penolong peguam negara Brian Rabbitt dalam satu kenyatan.“Perbuatan tersebut menimbulkan ancaman serius terhadap keselamatan negara dan integriti demokrasi kita.”Broidy berdepan hukuman penjara maksimum lima tahun, dan dilucutkan hak ke atas wang berjumlah RM27.3 juta yang diperoleh daripada Low untuk melobi, kata jabatan kehakiman (DoJ).


Arab Saudi hanya benarkan jemaah disuntik vaksin tunai umrah

Arab Saudi hanya membenarkan individu yang sudah menerima suntikan imunisasi Covid-19 untuk menunaikan umrah pada bulan Ramadan ini.Kementerian Haji dan Umrah, berkata individu terbabit dipecahkan kepada tiga kategori penerima suntikan vaksin sebelum dibenarkan mengerjakan umrah.“Tiga kategori itu adalah individu penerima dua dos vaksin Covid-19, menerima dos pertama sekurang-kurangnya 14 hari sebelum berangkat dan mereka yang pulih dari jangkitan,” kata kementerian itu dalam kenyataan, semalam.Kementerian itu bagaimanapun tidak memperincikan sampai bila ia akan dilaksanakan atau dilanjutkan sehingga musim haji pada tahun ini berikutan peningkatan jangkitan Covid-19 di negara itu.Sebelum ini, Arab Saudi membenarkan individu yang layak termasuk belum mendapat suntikan vaksin menunaikan umrah dan bersolat di Masjidil Haram.Syarat baru yang diperkenalkan itu mungkin turut dikuatkuasakan di Masjid Nabawi.Dasar itu dijangka meningkatkan kapasiti operasi di Masjidil Haram sepanjang bulan puasa pada tahun ini.Pengumuman itu dibuat selepas Raja Salman melakukan perubahan Kabinet termasuk membabitkan portfolio menteri haji bulan lalu, kurang setahun kerajaan itu membenarkan sejumlah kecil jemaah untuk menunaikan ibadat haji pada Julai tahun lalu.Setakat ini, angka jangkitan Covid-19 di Arab Saudi merekodkan lebih 393,000 kes dan 6,700 kematian.Kementerian kesihatan Arab Saudi turut berkata, lebih lima juta dos vaksin Covid-19 diberikan kepada rakyatnya yang mempunyai populasi lebih 34 juta orang.Sekitar 10,000 penduduk Arab Saudi dibenarkan menunaikan haji pada tahun 2019 berbanding 2.5 juta umat Islam dari seluruh dunia.Arab Saudi juga setakat ini masih belum membuat keputusan jumlah sebenar jemaah dibenarkan menunaikan ibadah haji pada tahun ini.


Pendakwaan tarik balik rayuan lucut hak 9 entiti berkait skandal 1MDB

Pendakwaan menarik balik rayuannya untuk melucut hak wang milik sembilan entiti termasuk Umno dan Wanita MCA yang dikaitkan dengan skandal penyelewengan dana 1Malaysia Development Bhd (1MDB).
Pendakwaan gagal di peringkat Mahkamah Tinggi dan Mahkamah Rayuan bagi melucut hak wang daripada Habib Jewels Sdn Bhd, Hattatex Trading, Wanita MCA, Umno, Badan Perhubungan Umno Kedah serta empat individu, Perano Sdn Bhd, Binsabi Sdn Bhd dan K&Z Enterprise Sdn Bhd.
Sebelum ini, Mahkamah Rayuan menolak permohonan pendakwaan dan mengetepikan keputusan Mahkamah Tinggi yang membenarkan pendakwaan melucut hak wang yang dirampas daripada Badan Perhubungan Umno Pahang.
Ini menyebabkan pendakwaan memfailkan rayuan kepada Mahkamah Persekutuan yang menetapkan hari ini sebagai pendengaran kes itu.
Timbalan Pendakwa Raya Samihah Razali, ketika dihubungi Bernama, berkata pendakwaan mengemukakan notis untuk tidak meneruskan rayuan itu pada 2 Februari lepas.
Beliau berkata kerajaan turut memulangkan wang yang telah disita dalam kes itu.
Pada 2 September 2021, Mahkamah Rayuan memutuskan bahawa tiada bukti yang mencukupi bagi memuaskan hati mahkamah bahawa wang yang dirampas adalah perkara atau bukti berkaitan dengan perlakuan kesalahan atau hasil aktiviti haram.
Mahkamah itu turut memutuskan bahawa tiada sebarang kaitan antara wang dalam akaun bank responden dan dana yang didakwa diselewengkan daripada IMDB.
Pendakwaan memohon untuk melucut hak RM192,965,413.61 milik Umno, RM300,000 daripada Wanita MCA, RM337,634.78 dan RM827,250 masing-masing daripada Perano, sebuah syarikat yang menjual hijab serta Binsabi yang membekalkan khemah, RM100,000 daripada Habib Jewels, RM138,359.60 daripada K&Z Enterprise, RM827,250 daripada Badan Perhubungan Umno Kedah dan RM111,590 daripada Hattatex Trading.
Pendakwaan mendakwa wang yang disita adalah perkara atau bukti daripada hasil aktiviti haram yang dilakukan oleh bekas Perdana Menteri Najib Razak mengikut Seksyen 4(1) Akta Pencegahan Pengubahan Wang Haram,Pencegahan Pembiayaan Keganasan dan Hasil Daripada Aktiviti Haram 2001 serta Seksyen 23 Akta Pencegahan Rasuah Malaysia 2009.
Minggu lepas, kerajaan turut menarik balik rayuan di Mahkamah Rayuan untuk melucut hak wang berjumlah RM21.7 juta milik 11 individu, entiti perniagaan dan parti politik termasuk UMNO Pekan serta Badan Perhubungan Umno Johor yang didakwa mempunyai kaitan dengan dana 1MDB.
Yang lain ialah Jakel Trading Sdn Bhd, Jakel Trading, Barisan Nasional Bahagian Johor Bahru, Mediaedge CIA Malaysia Sdn Bhd, Parti Rakyat Bersatu Sarawak, Pengarah Strategic Engagement Media Sdn Bhd (CENSE Media) Sim Sai Hoon, AGA Touch Malaysia Sdn Bhd, Yayasan Persatuan Bekas Anggota Kemas Malaysia (Yayasan PBAKM) serta bekas menteri tanah dan pembangunan koperasi Kasitah Gaddam.


Jho Low, Nicky Liow belum masuk senarai Interpol, kata KPN

Ahli perniagaan dalam buruan Low Teak Jho atau lebih dikenali sebagai Jho Low dan Nicky Liow Soon Hee masih belum dimasukkan ke dalam senarai Notis Merah oleh Interpol (Polis Antarabangsa) kata Ketua Polis Negara Acryl Sani Abdullah Sani.Beliau berkata Polis Diraja Malaysia (PDRM)  telah membuat permohonan Notis Merah itu bagaimanapun nama Jho Low dan Nicky Liow masih tidak dimasukkan dalam senarai individu dikehendaki.“Saya akan dapatkan pengesahan dari PJSJ (Pengarah Jabatan Siasatan Jenayah Bukit Aman Abd Jalil Hassan) kerana permohonan Notis Merah dalam Interpol perlu memenuhi beberapa protokol,” katanya.Acryl Sani berkata demikian ketika diminta mengulas mengenai perkembangan Jho Low dan Nicky Liow dalam sidang media selepas melawat reruai 100 Hari Aspirasi Keluarga Malaysia di Pusat Konvensyen Kuala Lumpur (KLCC), hari ini.Pada November lepas kementerian dalam negeri dilaporkan  mengakui tidak mempunyai maklumat mengenai keberadaan Jho Low.Jho Low menjadi buruan ekoran skandal 1Malaysia Development Berhad manakala pengasas Winner Dynasty Group, Nicky Liow berhubung sindiket Macau Scam.


Teng mohon maaf pada Guan Eng, kes saman fitnah selesai

Kes saman fitnah bekas ketua menteri Lim Guan Eng terhadap bekas pengerusi Barisan Nasional Pulau Pinang Teng Chang Yeow berhubung artikel mengenai Pulau Jerejak selesai selepas Teng memohon maaf kepada Lim di Mahkamah Tinggi hari ini.Teng membacakan kenyataan maaf itu di hadapan hakim Abd Majid Hamzah.“Saya dengan ini memohon maaf tanpa syarat kepada Lim Guan Eng dan menarik balik kenyataan yang saya buat dalam sidang media pada 15 November 2016, yang kemudiannya diterbitkan pada 16 November 2016 dalam The Star dengan kapsyen Pulau Jerejak land sale questioned (Penjualan Tanah Pulau Jerejak Dipersoalkan); dalam The Star Online dengan kapsyen, Pulau Jerejak land sale questioned; Guan Ming Daily dengan kapsyen, Kes menjual tanah Pulau Jerejak; dan Sin Chew Daily dengan kapsyen, Hilang 80 juta keuntungan potensi. “Saya kesal dengan kesusahan dan kesulitan yang dialami Lim Guan Eng akibat penerbitan perkara di atas,” katanya.Pada hari ini sepatutnya ditetapkan untuk pengurusan kes namun kedua-dua pihak bersetuju untuk menyelesaikannya melalui penghakiman persetujuan.Lim hadir di mahkamah dan diwakili peguam N. Mureli manakala Teng diwakili peguam Kek Boon Wei.Hakim Abd Majid kemudian merekodkan penghakiman persetujuan kes itu.Di luar mahkamah, Mureli memaklumkan Teng selaku defendan akan membayar kos sebanyak RM75,000 (untuk kos Mahkamah Tinggi dan Mahkamah Rayuan) kepada Lim selaku plaintif.Pada April 2017, Lim memfailkan saman menamakan Teng, yang juga bekas pengerusi Gerakan Pulau Pinang, Pengarang Berita Star Media Group Berhad David Tan dan wartawan Crystal Chiam Shiying selaku defendan.Dalam pernyataan tuntutannya, Lim mendakwa Teng telah memberi, membenarkan dan/atau menyebabkan kenyataan fitnah dan palsu itu ditulis dan disiarkan di akhbar dan laman web melalui defendan lain.Beliau mendakwa defendan telah berniat jahat menerbitkan kenyataan berunsur fitnah dan palsu dalam artikel bertajuk “Pulau Jerejak land sale questioned” (Penjualan tanah Pulau Jerejak dipersoalkan) bertarikh 16 November 2016, yang merujuk kepada plaintif (Lim).Tindakan undang-undang Lim terhadap defendan lain telah diselesaikan.